text:
INQAKU ELINGUMXHOLO | UKWENZA IKHAYA LIBE NOXOLO
Indlela Yokwenza Uxolo Entsatsheni
NGABA ucinga ukuba iBhayibhile inganceda ekwenzeni uxolo ekhayeni? Khawuthelekise oko iBhayibhile ithi kuluncedo kunye noko kuye kwathethwa ngabantu ekuye kwadliwan’ indlebe nabo. Qwalasela izinto ezinokukunceda uphephe ingxabano, ugcin’ uxolo uze ugcine umanyano lwentsapho.
IMIGAQO YEBHAYIBHILE EBANGELA UXOLO
ZIFUNDISE UKUBONA IZINTO EZINTLE KWABANYE.
“Ningenzi nanye into ngokusukuzana okanye ngokuzigwagwisa, kodwa ngokuthobeka kwengqondo, nibagqala abanye njengabongamileyo kunani, ninyamekela, kungekuphela nje izilangazelelo zobuqu, kodwa kwanezilangazelelo zabanye.”—Filipi 2:3, 4.
“Siphawule ukuba kufuneka ujonge iqabane lakho njengelibaluleke ngaphezu kwakho nabanye.”—C. P., oneminyaka eyi-19 etshatile.
PHULAPHULA KAKUHLE.
“Qhubeka ubakhumbuza . . . bangabi ngabathanda ukulwa, babe ngabanengqiqo, bebonisa ubulali kubantu bonke.”—Tito 3:1, 2.
“Ukungavisisani kunokuphetshwa xa singaphenduli ngelizwi elirhabaxa. Kubalulekile ukuphulaphula ngaphandle kokugweba size siyihlonele imbono yomnye nokuba asivumelani nayo.”—P. P., oneminyaka eyi-20 etshatile.
ZAMA UKUBA NOMONDE NOBULALI.
“Ngomonde umphathi uyacengeka, yaye ngolwimi olunobulali unokwaphula ithambo.”—IMizekeliso 25:15.
“Iingxabano ziya kuhlala zikho kodwa kuxhomekeka kwinto esiyenzayo xa sixabana. Thina nje sifanele, sibe nomonde. Xa sinawo, siye siphawule ukuba izinto ziyalunga.”—G. A., oneminyaka eyi-27 etshatile.
UNGAZE UBHENELE KUMAZWI AHLABAYO.
“Lahlani konke, ingqumbo, umsindo, ububi, yaye makungaphumi ntetho itshabhisayo, nantetho ingamanyala emlonyeni wenu.”—Kolose 3:8.
“Ndiyayithanda indlela umyeni wam akwazi ngayo ukuwubamba umsindo wakhe. Uhlala ezolile yaye akasoze andingxolise okanye andithuke.”—B. D., oneminyaka eyi-20 etshatile.
KULUNGELE UKUXOLELA NOKULUNGISA INGXABANO NGOKUKHAWULEZA.
“Qhubekani ninyamezelana yaye nixolelana ngesisa ukuba nabani na unesizathu sokukhalazela omnye.”—Kolose 3:13.
“Xa unestres akusoloko kulula ukuhlala uzolile, ngenxa yoko usenokuthetha okanye wenze izinto ezinokulikhathaza iqabane lakho. Ngamaxesha anjalo, kuhle ukuxolela kuba ukuze umtshato uphumelele, umele uxolele.”—A. B., oneminyaka eyi-34 etshatile.
ZIQHELISE UKUBAPHA NOKUBACINGELA ABANYE.
“Ziqheliseni ukupha, yaye abantu baya kunipha. . . . Kuba ngomlinganiselo enilinganisela ngawo, baya kunilinganisela kwangawo nani.”—Luka 6:38.
“Umyeni wam uyayazi into endivuyisayo kwaye uhlala esenza izinto endizithandayo ndingacinganga. Nam ndihlala ndicinga indlela endinokumvuyisa ngayo. Loo nto ibangela ukuba sihlale sonwabile yaye sihleka.”—H. K., oneminyaka eyi-44 etshatile.
QHUBEKA UBANGELA UXOLO EKHAYA
UVukani! uye wadlan’ indlebe namanye amalungu entsapho aphakathi kwezigidi zabantu eziye zancedwa yiBhayibhile ukuze zikhulise iimpawu ezibangela uxolo ekhayeni. * Nangona abanye kwintsapho yabo bengafuni ukwenza uxolo, baye bafumanisa ukuba kuluncedo ukuba noxolo kuba iBhayibhile ithembisa oku: “Abo baceba uxolo banemihlali.”—IMizekeliso 12:20.
^ isiqe. 24 Ukuze ufumane inkcazelo engakumbi ngendlela yokwenza intsapho yonwabe, funda isahluko 14 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova kwaye ifumaneka naku-www.jw.org/xh. Jonga phantsi komxholo othi IIMFUNDISO ZEBHAYIBHILE > UKUNCEDA INTSAPHO.
Funda Okungakumbi
Indlela Yokuxolela
Yintoni eyenza kube nzima ukuxolela? Funda indlela amacebiso eBhayibhile anokunceda ngayo.
Indlela Yokuphulaphula Kakuhle
Ukuphulaphula kakuhle ayibobuchule nje, kodwa yindlela yokubonisa uthando. Funda ngendlela onokuphucula indlela ophulaphula ngayo.


c: text/html

text:
1:1 UPawulos noSilvano noTimoti babhalela ibandla labaseTesalonika, elikuThixo uBawo wethu, neNkosi yethu uYesu Kristu;
1:2 bathi, Makube lubabalo kuni, noxolo oluvela kuThixo uBawo, neNkosi yethu uYesu Kristu.
1:3 Simelwe kukuhlala sibulela kuThixo ngenxa yenu, bazalwana, njengokuba kufanelekile, ngokuba lukhula ngokugqithiseleyo ukholo lwenu, lusanda uthandano lwenu nonke ngabanye;
1:4 ngokokude thina ngokwethu siqhayise ngani emabandleni kaThixo, ngenxa yonyamezelo lwenu, nokholo lwenu, ezintshutshisweni zenu zonke, nasezimbandezelweni enizinyamezelayo;
1:5 umbonakaliso ke lowo womgwebo onobulungisa kaThixo, ukuze nibalelwe ekuthini nibufanele ubukumkani bukaThixo, enithi ngenxa yabo nive nokuva ubunzima;
1:6 ukuba kanti yinto ebubulungisa kuThixo ukubabuyekeza ngembandezelo abanibandezelayo;
1:7 athi, nina babandezelwayo, anibuyekeze ngokuniphumza kunye nathi, ekutyhilekeni kweNkosi uYesu, ivela emazulwini inezithunywa zamandla ayo;
1:8 inomlilo odangazelayo, ibaphindezela abangamaziyo uThixo, nabangazilulameliyo iindaba ezilungileyo zeNkosi yethu uYesu Kristu;
1:9 bona abo baya kuva ukubethwa, intshabalalo engunaphakade ke leyo, bemke ebusweni beNkosi, nasebuqaqawulini bokomelela kwayo;
1:10 xa ithe yeza kuzukiswa kubangcwele bayo, imangaliseke kubo bonke abakholwayo (ngokuba nakholwa bubungqina bethu kuni), ngaloo mini.
1:11 Ngoko ke sihlala sithandaza nokuthandaza ngenxa yenu, ukuba uThixo wethu anibalele ekuthini nilufanele ubizo lwenu, azalise ngokunamandla konke ukukholiswa kukulunga, nomsebenzi wokholo;
1:12 ukuze lizukiswe igama leNkosi yethu uYesu Kristu kuni, nani nizukiswe kuye, ngokobabalo lukaThixo wethu, neNkosi yethu uYesu Kristu.
2:1 Ke kaloku siyanicela, bazalwana, ngenxa yokufika kweNkosi yethu uYesu Kristu, nokuhlanganiselwa kwethu kuyo,
2:2 ukuba ningazanyazanyiswa kwakamsinya, nahlukane nengqiqo; ukuba ningabi navuso ngamoya, ngalizwi, ngancwadi ingathi, ivela kuthi, ngokungathi iselingene imini leyo kaKristu.
2:3 Makungabikho bani unilukuhlayo nangalunye uhlobo; ngokuba ayinakufika yona, lungakhanga lufike ulahlo kuqala, atyhileke umntu wesono, unyana wotshabalalo;
2:4 lowo uchasayo, uziphakamisayo ngaphezu kwento yonke ekuthiwa nguThixo, nehlonelwayo, ngokokude azihlalise etempileni kaThixo, ezenza uThixo, ezibonisa ukuba unguThixo.
2:5 Anikhumbuli na, ukuba oko bendisekuni ndanixelela ezi zinto?
2:6 Nangoku niyakwazi okubambezelayo, ukuze atyhileke ngelakhe ixesha.
2:7 Kuba imfihlelo yokuchasana nomthetho iselisebenza; kodwa kulindwe ukuba ade lowo ubambezelayo ngoku asuswe kanye.
2:8 Andule ukutyhileka ongenamthetho; lowo iya kumtshisa iNkosi ngomoya womlomo wayo, imbangise ngokubonakala kokufika kwayo:
2:9 kwalowo, ukufika kungokokusebenza kukaSathana, ngayo imisebenzi yonke yamandla, nemiqondiso, nezimanga zobuxoki,
2:10 nangako ukulukuhla konke kokungalungisi kwabo batshabalalayo; ngenxa enokuba bengakwamkelanga ukuyithanda inyaniso, ukuze basindiswe.
2:11 Nangenxa yoko, uThixo uya kubathumela ulahlekiso olusebenza ngamandla, ukuze bakholwe bubuxoki;
2:12 ukuze bagwetywe bonke abangakholwanga yiyo inyaniso, basuka bakholiswa kuko ukungalungisi.
2:13 Ke thina simelwe kukuhlala sibulela kuye uThixo ngenxa yenu, bazalwana bathandiweyo yiNkosi, ukuba uThixo kwasekuqalekeni waninyulela ukusindiswa, ngokungcwalisa koMoya nokukholwa yinyaniso;
2:14 awanibizela kuko oko ngazo iindaba ezilungileyo zethu, ukuba nizuze uzuko lweNkosi yethu uYesu Kristu.
2:15 Ngoko ke, bazalwana, yimani, nizibambe izithethe enazifundiswayo, nokuba kungelizwi, nokuba kungencwadi yethu.
2:16 Ke kaloku, iNkosi yethu uYesu Kristu ngokwayo, noThixo uBawo wethu owasithandayo, wasinika intuthuzelo engunaphakade, nethemba elilungileyo ngobabalo,
2:17 wanga angazithuthuzela iintliziyo zenu, anizimase kuwo onke amazwi nemisebenzi elungileyo.
3:1 Elokugqiba, sithandazeleni, bazalwana, ukuba ilizwi leNkosi likhawuleze, lizukiswe, njengoko lenjenjalo nakuni;
3:2 nokuba sihlangulwe ebantwini abangendawo, abakhohlakeleyo; kuba ukholo alubantwini bonke.
3:3 Ithembekile ke yona iNkosi, eya kunizimasa, inigcine kuyo inkohlakalo.
3:4 Sikholose ngani ke ngokwaseNkosini, ukuba izinto esinithethela zona niyazenza, nabe nisaya kuzenza.
3:5 Yanga ke iNkosi ingathi iintliziyo zenu izikhokelele eluthandweni lukaThixo, naselunyamezelweni lukaKristu.
3:6 Ke kaloku siyanithethela, bazalwana, egameni leNkosi yethu uYesu Kristu, ukuba nikhwebuke kubo bonke abazalwana abahamba ngokunxaxha, bengahambi ngokwesithethe abasamkelayo kuthi.
3:7 Kuba niyazi ngokwenu, ukuba nimelwe kukuthini na ukusilinganisa; ngokuba asinxaxhanga phakathi kwenu.
3:8 Asidlanga sonka samntu ngesisa; sidle ngokubulaleka nangemigu, sisebenza ubusuku nemini, ukuze singabi bunzima nakubani kuni;
3:9 kungengakuba sasingenagunya; senzela ukuze sizinikele sibe ngumfuziselo kuni, nize nina nixelise thina.
3:10 Kuba naxenikweni besikuni, sanithethela ngelithi, Ukuba umntu akathandi kusebenza, makangadli nokudla.
3:11 Kuba siyeva ukuba inxenye phakathi kwenu ihamba ngokunxaxha, ingasebenzi nento, izifaka kwizinto zabanye.
3:12 Abanjalo ke siyabathethela, sibavuselela ngayo iNkosi yethu uYesu Kristu, ukuba bathi, besebenza ngokuzola, badle esisesabo isonka.
3:13 Ke nina, bazalwana, musani ukutha amandla ekwenzeni okulungileyo.
3:14 Ukuba ke kukho bani ungalilulameliyo ilizwi lethu ngencwadi le, mqondeni lowo, ningazidibanisi naye, ukuze adane.
3:15 Noko ke ze ningambaleli ekuthini ulutshaba; manimluleke njengomzalwana.
3:16 Yanga ke iNkosi yoxolo ngokwayo inganinika uxolo ngamaxa onke, ngeendlela zonke. INkosi mayibe nani nonke.
3:17 Umbuliso ngesam isandla, mna Pawulos. Nguwo lowo umqondiso kuzo zonke iincwadi; ndenjenjalo ukubhala.
3:18 Ubabalo lweNkosi yethu uYesu Kristu malube nani nonke. Amen.

robotstxt: allowed

filter: keep


text:
Okwenzeka Ehlabathini
EUnited States
Amanye amapolisa asebenzisa iteknoloji ukuze kungabi yingozi kakhulu ukuleqa iimoto ezibalekayo. Afakela isixhobo kumphambili weemoto zawo esenza kube lula ukufumana imoto ayileqayo. Esi sixhobo sidutyulwa sithi nca kuloo moto ileqwayo ukuze ikwazi ukubonwa ngekhompyutha ukuba iyaphi. Oko kunceda amapolisa ahambe emva kwayo ngesantya esikhuselekileyo.
EIndiya
Kuthelekelelwa ukuba yure nganye, kukho ibhinqa elibulawayo ngenxa yengxabano yekhazi. Nangona ukukhupha nokwamkela ikhazi kungekho mthethweni, ngo-2012 kwabulawa amabhinqa angaphezu kwe-8 200 kuba umkhwenyana okanye intsapho yakhe besithi ikhazi elikhutshiweyo lincinane.
ESwitzerland
Izixhobo ezincinane ezifakwe kumahlabankomo amathathu kwindawo azalela kuyo, ziye zabonisa ukuba ezi ntaka zabhabha iintsuku ezingaphezu kwe-200 zingakhange ziphumle xa zazifudukela eAfrika. Ukuhamba umgama omde ngaphandle kokuphumla bekukade kusaziwa kwizilwanyana zaselwandle kuphela.
KuMntla-Mpuma Afrika
Abaphangi beenqanawa baye baphanga iinqanawa eziyi-179 ngakunxweme loMntla-mpuma Afrika phakathi kuka-Aprili 2005 noDisemba 2012. Oku kuye kwaphumela ekukhutshweni kwemali yentlawulelo yabaphangi beenqanawa eyi-R4 bhiliyoni, ngokutsho koqikelelo lweBhanki Yehlabathi.


text:
“Qhubekani Nikhuthazana Mihla Le”
“Ukuba kukho naliphi na ilizwi eninalo lokukhuthaza abantu, lixeleni.”
IINGOMA: 121, 45
1, 2. Kutheni kubalulekile ukukhuthazwa?
UCRISTINA, [1] oneminyaka eyi-18 uthi: “Abazali bam abafane bandincome kodwa basoloko bendigxeka. Amazwi abo ayahlaba. Bathi andibhadlanga soze ndibhadle kwaye ndisisidudla. Ndingumntu lo osoloko elila yaye ndizixelele ukuba kungcono ndingathethi nabo. Ndiziva ndingento yanto.” Ubomi buba nzima xa umntu engakhuthazwa!
2 Kwelinye icala, kuyanceda ukukhuthazwa. URubén uthi: “Yiminyaka ndisilwa nokuziva ndingento yanto. Ngenye imini ndandisentsimini kunye nomnye umdala, waqaphela ukuba ndandingonwabanga. Wandimamela ngovelwano njengoko ndandimxelela indlela endiziva ngayo. Wandikhumbuza ngezinto ezintle endizenzayo. Wandikhumbuza nangamazwi kaYesu abonisa ukuba umntu ngamnye uxabiseke ngaphezu koongqatyana abaninzi. Ndihlala ndicinga ngeso sibhalo yaye sisandikhuthaza nangoku. Amazwi alo mdala enza kwathi ham.”
3. (a) Wathini umpostile uPawulos ngokukhuthazana? (b) Yeyiphi imibuzo esiza kuyiphendula kweli nqaku?
3 Kulindelekile ukuba iBhayibhile igxininise ukuba simele sibakhuthaze abanye ngalo lonke ixesha. Umpostile uPawulos wabhalela amaKristu angamaHebhere wathi: “Lumkani, bazalwana, kungaveli nakuwuphi na kuni onentliziyo engendawo eswele ukholo ngokuthi imke kuThixo ophilayo; kodwa hlalani nibongozana umhla ngamnye, . . . ukuze kungabikho nabani na kuni owenziwa lukhuni ngamandla akhohlisayo esono.” (Heb. 3:12, 13) Uya kuyazi ukuba sibaluleke kangakanani esi siluleko sokukhuthazana xa ukhumbula indlela owaziva usemandleni ngayo emva kokuba ukhuthaziwe. Makhe siphendule le mibuzo: Kutheni kubalulekile ukukhuthazana? Sinokufunda ntoni kwindlela uYehova, uYesu noPawulos ababakhuthaza ngayo abantu? Sinokubakhuthaza njani abantu?
ABANTU BAYAFUNA UKUKHUTHAZWA
4. Ngoobani abafuna ukukhuthazwa, kodwa kutheni kunqabile ukuba yenzeke lo nto?
4 Sonke siyafuna ukukhuthazwa, ingakumbi xa sisakhula. UTimothy Evans ongutitshala uthi: “Abantwana bafuna ukukhuthazwa njengokuba nesityalo sifuna ukunkcenkceshelwa. Xa umntwana ekhuthazwa uziva engumntu yaye exabisekile.” Kodwa siphila kumaxesha anzima. Abantu bacingela iziqu zabo kuphela, abanaluthando yaye kunqabile ukuba bakhuthazane. (2 Tim. 3:1-5) Abanye abazali ababancomi abantwana babo kuba ingazange yenziwe ngababo abazali loo nto. Abaqeshwa abanconywa, bayakhalaza besithi akukho kwamntu ubakhuthazayo emsebenzini.
5. Kuquka ntoni ukukhuthaza?
5 Ukuze umkhuthaze umntu umele umncome ngento entle ayenzileyo. Sinokubakhuthaza abanye ngokubaqinisekisa ukuba baneempawu ezintle ‘nangokuthuthuzela imiphefumlo edandathekileyo.’ (1 Tes. 5:14) Igama lesiGrike eliguqulelwa ngokuthi “ukukhuthaza” lithetha “ukuba secaleni likabani.” Njengoko sikhonza nabazalwana noodadewethu, ayavela amathuba okubakhuthaza. (Funda iNtshumayeli 4:9, 10.) Ngaba siyawasebenzisa loo mathuba ukuze sibaxelele ukuba kutheni sibathanda kwaye sibaxabisa? Ngaphambi kokuba uphendule nceda ucinge ngalo mzekeliso: “Hayi indlela elilunge ngayo ilizwi elithethwa ngexesha elifanelekileyo!”
6. Kutheni uMtyholi efuna ukusidimaza? Zekelisa.
6 USathana uMtyholi ufuna ukusidimaza kuba uyayazi ukuba oko kuya kulwenza buthathaka ukholo lwethu size sityhafe. IMizekeliso 24:10 ithi: “Ngaba uzibonakalise udimazekile ngomhla wokubandezeleka? Uya kuphelelwa ngamandla.” USathana wasebenzisa iintlekele nezityholo ukuze adimaze ilungisa elinguYobhi, kodwa zange aphumelele loo macebo akhe enkohlakalo. (Yobhi 2:3; 22:3; 27:5) Sinokulwa namacebo kaMtyholi ngokukhuthaza amalungu eentsapho zethu nawebandla. Oku kuya kusonwabisa size sizive sikhuselekile emakhayeni ethu naseHolweni yoBukumkani.
IMIZEKELO YOKUKHUTHAZA ESEBHAYIBHILENI
7, 8. (a) Yeyiphi imizekelo eseBhayibhileni ebonisa ukuba uYehova uyakuthanda ukukhuthaza? (b) Yintoni anokuyenza umzali ukuze axelise umzekelo kaYehova? (Jonga umfanekiso osekuqaleni.)
7 UYehova. Umdumisi wacula le ngoma: “UYehova usondele kwabo baphuke intliziyo; yaye abo bamoya utyumkileyo uyabasindisa.” (INdu. 34:18) Xa uYeremiya wayesoyika kwaye edimazekile, uYehova wamnceda wazithemba lo mprofeti uthembekileyo. (Yer. 1:6-10) Umprofeti uDaniyeli owayeluphele kumele ukuba wakhuthazeka nyhani xa uThixo wathumela ingelosi ukuba imomeleze. Loo ngelosi yathi uDaniyeli ‘yindoda enqweneleka kakhulu’! (Dan. 10:8, 11, 18, 19) Ngaba nawe unokubakhuthaza abavakalisi, oovulindlela, abazalwana noodade abalupheleyo abaphelelwa ngamandla?
8 Ngoxa uYesu wayelapha emhlabeni, uThixo akazange acinge ukuba akukho mfuneko yokumncoma nokumkhuthaza uNyana wakhe amthanda kunene kuba babesebenze kunye kangangeminyaka. Kunoko, kwade kwakabini uYesu esiva uYise ethetha esezulwini esithi: “Lo nguNyana wam, oyintanda, endikholisiweyo nguye.” (Mat. 3:17; 17:5) UThixo wamncoma uYesu waza wamqinisekisa ukuba uqhuba kakuhle. UYesu ufanele ukuba wakhuthazeka ngeyona ndlela xa weva loo mazwi kabini, ekuqaleni kobulungiseleli bakhe nasebudeni bonyaka wokugqibela wobomi bakhe emhlabeni. UYehova wathumela nengelosi ukuba yomeleze uYesu xa wayekwintlungu engathethekiyo ngobusuku bangaphambi kokufa kwakhe. (Luka 22:43) Ukuba ungumzali, xelisa umzekelo kaYehova ngokubakhuthaza qho abantwana bakho nangokubancoma xa benze kakuhle. Kufuneka ubaxhase ngakumbi xa ukholo lwabo luvavanywa esikolweni imihla ngemihla.
9. Sinokufunda ntoni kwindlela uYesu awabaphatha ngayo abapostile bakhe?
9 UYesu. Ngobusuku uYesu awaqala ngabo iSikhumbuzo, wabona ukuba abafundi bakhe banekratshi. UYesu owayethobekile wahlamba iinyawo zabo, kodwa babesaxambulisana ngokuba ngowuphi oyena mkhulu kubo; uPetros yena wayezithembe ngokugqithiseleyo. (Luka 22:24, 33, 34) Nakuba kunjalo, uYesu wabancoma ngokuqhubeka bekunye naye kwizilingo zakhe. Wathi babeza kwenza imisebenzi emikhulu kuneyakhe, ibe wabaqinisekisa ukuba uThixo uyabathanda. (Luka 22:28; Yoh. 14:12; 16:27) Sisenokuzibuza, ‘Ngaba asimele sixelise uYesu ngokuncoma abantwana bethu nabanye ngezinto abazenza kakuhle kunokuba sisoloko sijonge ezi bangazenzi kakuhle?’
10, 11. Yintoni ebonisa ukuba kwakubalulekile kuPawulos ukukhuthaza abantu?
10 Umpostile uPawulos. Kwiileta zakhe, uPawulos wayethetha kakuhle ngamanye amaKristu. Wayehambe namanye awo iminyaka, ngoko umele ukuba wayezazi iimpazamo zawo, sekunjalo wathetha kakuhle ngawo. Ngokomzekelo, uPawulos wathi uTimoti ‘ngumntwana wakhe oyintanda nothembekileyo eNkosini,’ oya kuwanyamekela kakuhle amanye amaKristu. (1 Kor. 4:17; Fil. 2:19, 20) Lo mpostile wancoma uTito kwibandla laseKorinte esithi “ungumsebénzi olidlelane ngenxa yezilangazelelo zenu.” (2 Kor. 8:23) Kumele ukuba uTimoti noTito bakhuthazeka bakuva izinto uPawulos awayezicinga ngabo!
11 UPawulos noBharnabhas babeka ubomi babo esichengeni ngokubuyela kwiindawo ababehlaselwe kuzo ngokungenalusini. Ngokomzekelo, nangona babechaswe sisihlwele esingalawulekiyo eListra, babuyela khona ukuze bakhuthaze abafundi abatsha ukuba bahlale benokholo. (IZe. 14:19-22) E-Efese uPawulos wadibana negquba elineengcwangu. IZenzo 20:1, 2 zithi: “Ke kaloku emva kokudamba kwesaqunge eso, uPawulos wathumela ukuba beze abafundi, yaye akuba ebakhuthazile wacela indlela, wanduluka waya eMakedoni. Emva kokutyhutyha ezo nxalenye nokukhuthaza abo babelapho ngamazwi amaninzi, weza eGrisi.” Kwakubalulekile kuPawulos ukukhuthaza abantu.
SISAKHUTHAZANA NANAMHLANJE
12. Sikhuthazana njani ezintlanganisweni?
12 Esinye sezizathu zokuba uBawo wethu osezulwini onobubele enze ilungiselelo leentlanganiso kukuze sikhuthazane. (Funda amaHebhere 10:24, 25.) Njengabalandeli bakaYesu bokuqala, sihlanganisana ukuze sifundiswe size sikhuthazwe. (1 Kor. 14:31) UCristina ebekukhe kwathethwa ngaye ngaphambilana uthi: “Ndiyazithanda iintlanganiso kuba kuzo ndiye ndikhuthazwe yaye ndiziva ndithandwa. Ngamanye amaxesha ndiya eHolweni yoBukumkani ndikhathazeke kakhulu. Kodwa oodade baye beze kum, bandange baze bathi ndimhle. Baye bathi bayandithanda yaye bayavuya ukubona ndisenza inkqubela ekukhonzeni uYehova. Bayandikhuthaza ibe ndiye ndizive ndingcono!” Kuba mnandi ngokwenene xa sonke ‘sikhuthazana elukholweni’!
13. Kutheni abakhonzi bakaThixo abanamava befuna ukukhuthazwa?
13 Nabakhonzi bakaThixo abanamava bayafuna ukukhuthazwa. Khawucinge ngoYoshuwa. Wayesekhonze uThixo ngokuthembeka iminyaka emininzi. Sekunjalo, uYehova waxelela uMoses ukuba amkhuthaze, wathi: “Misela uYoshuwa uze umkhuthaze yaye umomeleze, kuba nguye oya kuwela phambi kwesi sizwana kwaye nguye oya kusidlisa ilifa lelo lizwe uya kulibona.” (Dut. 3:27, 28) UYoshuwa wayeza kwenza umsebenzi omkhulu wokukhokela amaSirayeli ukuze oyise aze angene kwiLizwe Lesithembiso. Kwakuza kubakho imiqobo yaye wayeza koyiswa kwelinye lamadabi awayeza kuwalwa. (Yosh. 7:1-9) Yiloo nto kwafuneka akhuthazwe aze omelezwe! Ngoko, nathi masibakhuthaze abadala kuquka nabaveleli besiphaluka kuba basebenza nzima ukuze banyamekele umhlambi kaThixo. (Funda eyoku-1 kwabaseTesalonika 5:12, 13.) Omnye umveleli wesiphaluka wathi: “Ngamanye amaxesha abazalwana basibhalela iileta besibulela yaye besixelela indlela abakuvuyele ngayo ukuba kunye nathi. Siye sizigcine ezi leta, siphinde sizifunde xa sibutyhafa. Zisikhuthaza ngokwenene.”
14. Yintoni ebonisa ukuba ukuncoma nokukhuthaza kuyanceda xa siluleka?
14 Abadala nabazali bafumanise ukuba kulula ukudlulisela nokubethelela isiluleko esiseBhayibhileni xa bekhuthaza. Xa uPawulos wancoma amaKorinte ngokusebenzisa isiluleko sakhe, kumele ukuba akhuthazeka ukuba aqhubeke esenza okulungileyo. (2 Kor. 7:8-11) UAndreas onabantwana ababini uthi: “Ukubakhuthaza abantwana kubanceda benze inkqubela ekukhonzeni uYehova nasekuziqondeni izinto. Xa ubakhuthaza uyakwazi ukubethelela isiluleko. Ewe kona abantwana bayakwazi okulungileyo, kodwa ukwenza okulungileyo ubomi babo bonke kuxhomekeke ekubeni siqhubeke sibakhuthaza.”
INDLELA YOKUKHUTHAZA
15. Sinokwenza ntoni ukuze sibakhuthaze abazalwana?
15 Bonisa ukuba uyayixabisa imigudu neempawu ezintle zabo ukhonza nabo. (2 Kron. 16:9; Yobhi 1:8) Nangona kusenokuba kuncinci oko sinokukwenza ngenxa yeemeko zethu, uYehova noYesu bayazixabisa izinto esizenzayo ukuze sixhase uBukumkani. (Funda uLuka 21:1-4; neyesi-2 kwabaseKorinte 8:12.) Ngokomzekelo, abanye babazalwana noodade abalupheleyo benza umgudu ukuze babekhona entsimini nasezintlanganisweni rhoqo. Ngaba asimele sibancome size sibakhuthaze?
16. Kutheni simele sisoloko sibakhuthaza abanye?
16 Bancome abazalwana xa ithuba livela. Xa sibona into efuna ukunconywa, kutheni singayincomi? Khawucinge ngoko kwenzekayo xa uPawulos noBharnabhas babekwa-Antiyokwe, ePisidiya. Igosa elongamele indlu yesikhungu lathi kubo: “Madoda, bazalwana, ukuba kukho naliphi na ilizwi eninalo lokukhuthaza abantu, lixeleni.” UPawulos wanikela intetho esemagqabini. (IZe. 13:13-16, 42-44) Ukuba sinokwazi ukuncoma, kutheni singakwenzi oko? Xa sisoloko sibakhuthaza abanye, siya kufumanisa ukuba nabo baya kusikhuthaza.
17. Yintoni esinceda sinyaniseke xa sincoma?
17 Ncoma nyhani ngokusuka entliziyweni uze ungqale. Ukukhuthaza nokuncoma kuyanceda, kodwa njengoko sibona kumyalezo kaYesu oya kumaKristu aseTiyatira ukungqala kunceda ngakumbi. (Funda iSityhilelo 2:18, 19.) Ngokomzekelo, ukuba singabazali, sinokuxelela abantwana bethu ukuba yintoni le siyixabisayo ngokwenza kwabo inkqubela ekukhonzeni uYehova. Sinokuxelela nomama okhulisa abantwana yedwa ukuba sithanda ntoni kwindlela akhulisa ngayo abantwana bakhe nangona kunzima. Ukubancoma nokubakhuthaza ngolu hlobo kunokubanceda kakhulu!
18, 19. Sinokubanceda njani abo bafuna ukukhuthazwa?
18 UYehova waxelela uMoses ukuba akhuthaze aze omeleze uYoshuwa, kodwa akazokuza kuthi asixelele ukuba masikhuthaze bani. Sekunjalo, uThixo uyavuya xa sibakhuthaza abo sikhonza kunye nabo kuquka nabanye abantu. (IMize. 19:17; Heb. 12:12) Ngokomzekelo, sinokuxelela umzalwana obenikela intetho ukuba siye safumana icebiso ebesilifuna kwintetho yakhe okanye simxelele ngendlela eye yasinceda ngayo saqonda isibhalo esithile. Omnye udade wabhalela isithethi esasityelele wathi: “Nangona sithethe ixesha elifutshane, uye wabona ukuba andimnandanga waza wandithuthuzela ndatsho ndanamandla. Ndifuna ukukwazisa ukuba indlela othethe ngobubele ngayo xa ubuseqongeni naxa ubuthetha nam, ibingathi sisipho esivela kuYehova.”
19 Sinokubakhuthaza ngeendlela ezininzi abo bafuna ukuncedwa benze inkqubela ekukhonzeni uYehova ukuba sizimisele ukusebenzisa isiluleko sikaPawulos esithi: “Hlalani [nikhuthazana] yaye nisakhana, kanye njengokuba enyanisweni nisenza.” (1 Tes. 5:11) Ngokuqinisekileyo uYehova uya kuvuya xa siqhubeka sikhuthazana mihla le.
^ [1] (isiqendu 1) Amanye amagama atshintshiwe.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Laza ilizwi likaYehova laqhubeka lifika kum, lisithi:
2 “Wena ke, nyana womntu, itsho iNkosi enguMongami uYehova kumhlaba wakwaSirayeli ukuthi, ‘Isiphelo, isiphelo, sizifikele iziphelo ezine zelizwe.+
3 Ke kaloku isiphelo sikufikele,+ yaye ndimele ndiwuthumele kuwe umsindo wam, ndikugwebe ngokweendlela zakho+ ndize ndizizise kuwe zonke izinto zakho ezicekisekayo.
4 Kwaye iliso lam aliyi kuba nosizi ngawe,+ nam andiyi kuba namfesane, kuba ndiya kuzisa iindlela zakho phezu kwakho, nezinto zakho ezicekisekayo ziya kuba phakathi kwakho;+ nazi ukuba ndinguYehova.’+
5 “Itsho iNkosi enguMongami uYehova ukuthi, ‘Intlekele, intlekele engaqhelekanga, khangela! iyeza.+
6 Kumele kuze isiphelo.+ Isiphelo sona simele size; simele sikuvukele. Khangela! Siyeza.+
7 Isidanga seentyatyambo simele sikufikele, mmi welizwe, ixesha limele likufikele, imini ikufuphi.+ Kukho isiphithiphithi, asikokukhwaza kwasezintabeni.
8 “‘Ke kaloku kamsinya ndiya kubuphalazela phezu kwakho ubushushu bam,+ yaye ndiza kuwuphelelisela kuwe umsindo wam,+ ndikugwebe ngokweendlela zakho+ ndize ndizise phezu kwakho zonke izinto zakho ezicekisekayo.
9 Iliso lam aliyi kuba nosizi+ nam ndingabi namfesane.+ Ndiya kwenza kuni ngokweendlela zenu, nezinto zenu ezicekisekayo ziya kuba phakathi kwenu kanye;+ nazi ukuba ndinguYehova onibethayo.+
10 “‘Khangela! Imini! Khangela! Iyeza.+ Siphumile isidanga seentyatyambo.+ Ityatyambile intonga.+ Ukukhukhumala kuhlumile.+
11 Ugonyamelo luphakame lwaba yintonga yobungendawo.+ Akukho kubo, kungekho nakwindyebo yabo; yaye akukho kubo ngokwabo, kungekho nabuphi na ubuhandiba kubo.
12 Kumele kuze ixesha, imini imele ifike. Umthengi ke yena, makangabi nemihlali;+ nomthengisi ke, makangazili, kuba kukho ukuvutha komsindo ngakwisihlwele sonke sakhona.
13 Kuba umthengisi akayi kubuyela kokuthengisiweyo, ngoxa ubomi babo busekwabo baphilayo; kuba umbono lo ngowesihlwele sonke sakhona. Akukho bani uya kubuya, yaye akukho namnye kubo uya kuba nobomi bakhe ngenxa yesiphoso sakhe.
14 “‘Bavuthele ixilongo+ waza wonk’ ubani wazilungiselela, kodwa akukho bani uya edabini, ngenxa yokuba umsindo wam uyavutha kuso sonke isihlwele sakhona.+
15 Ngaphandle likrele,+ ngaphakathi yindyikitya yokufa nendlala.+ Nabani na osendle, uya kufa ngekrele, yaye nabaphi na abasesixekweni, baya kuqwengwa yindlala nendyikitya yokufa.+
16 Kwaye abasindileyo babo ngokuqinisekileyo baya kusinda+ baze babe sezintabeni njengamahobe asezintlanjeni,+ abadumzelayo bonke, ngamnye ngenxa yesiphoso sakhe.
17 Ke zona izandla zonke, ziyawa;+ nawo onke ke amadolo, athontsiza amanzi.+
18 Yaye babhinqe irhonya,+ begutyungelwe kukutyhwatyhwa;+ nasebusweni bonke kukho ihlazo+ nasezintlokweni zabo kukho inkqayi.+
19 “‘Baya kuyiphosa ezitratweni loo silivere yabo, negolide yabo iya kuba yinto eyenyanyekayo. Isilivere yabo negolide yabo ayiyi kukwazi ukubahlangula ngemini yokuvutha komsindo kaYehova.+ Abayi kuyanelisa imiphefumlo yabo, namathumbu abo abayi kuwazalisa, kuba iye yaba sisikhubekiso esababangela benza isiphoso.+
20 Nomhombiso wesihombo sikabani—ubani uwumise njengesizathu sokuqhayisa; nemifanekiso yabo ecekisekayo,+ izinto zabo ezilizothe,+ bazenzile ngawo. Kungenxa yoko le nto ndiza kuwenza ube yinto eyenyanyekayo kubo.+
21 Yaye ndiza kuwunikela ezandleni zabasemzini ukuba bawuphange+ nakwabangendawo bomhlaba ube lixhoba, baze ngokuqinisekileyo bawuhlambele.
22 “‘Ndiya kubususa ubuso bam kubo,+ yaye okunene baya kuyihlambela indawo yam efihlakeleyo, nabaphangi ngokwenene baya kufika kuyo baze bayihlambele.+
23 “‘Yenza umxokelelwane,+ kuba ilizwe lizaliswe ngumgwebo odyojwe ligazi+ nesixeko sizaliswe lugonyamelo.+
24 Ndiza kuzisa abona banobubi ezintlangeni,+ yaye ngokuqinisekileyo baya kuzidla ilifa izindlu zabo,+ kwaye ndiza kuliphelisa ikratshi labo bomeleleyo,+ neengcwele zabo ziya kuhlanjelwa.+
25 Kuya kufika ukubandezeleka, yaye ngokuqinisekileyo baya kulufuna uxolo kodwa lungabikho.+
26 Kuya kuza inkxwaleko phezu kwenkxwaleko,+ kubekho ingxelo phezu kwengxelo, yaye abantu okunene baya kufuna umbono kumprofeti,+ nomthetho uya kutshabalala kumbingeleli necebo kwindoda ekhulileyo.+
27 Ukumkani uya kuzila;+ kwanesikhulu siya kwambatha isiphanziso,+ nezandla zabantu belizwe ziya kuphazamiseka. Ndiya kwenza kubo ngokweendlela zabo,+ yaye ndiya kubagweba ngokwemigwebo yabo;+ bazi ukuba ndinguYehova.’”+
Yithumele
Yithumele
Hezekile 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKWENZEKA EHLABATHINI
KwaSirayeli
IWebhsayithi ekuthiwa yi-Haaretz.com ithi, abantwana “abazalwa beneziphene engezibonwe ngaphambi kokuba bazalwe” abanakumangalela oogqirha besithi babengafanele babavumele bazalwe. Noko ke, abazali banokucela ukuncediswa ngemali “ukuze bakwazi ukuhlawula iindleko zokukhulisa umntwana onesiphene ubomi bakhe bonke.”
EOstreliya
Amadoda nabafazi baseOstreliya abasi-8 kwabali-10 baqala bahlalisane ngaphambi kokuba batshate.
EGrisi
Isebe Lezempilo laseGrisi lithi inani labantu abazibulalayo kwelo liye landa nge-40 pesenti kwiinyanga ezintlanu zokuqala ngowama-2011, xa kuthelekiswa nexesha elifanayo ngowama-2010. Oku kwenzeke ngexesha lokuqalisa kokuwohloka kwezoqoqosho kwakutshanje.
EMerika
INatural Resources Defense Council ithi ukutya okuninzi kwelo kuyalahlwa. Ngokomzekelo, kuqikelelwa ukuba i-7 pesenti yezilimo ayivunwa, i-17 pesenti yokutya okuthengiswa kwiivenkile zokutyela akutyiwa yaye iintsapho ezininzi ziyakulahla ukutya okuninzi ezikuthengayo.
EMadagascar
Olona lovane luncinane emhlabeni luye lwafunyanwa kutshanje eMadagascar. Amanye ala malovane amdaka ngebala, mancinci kangangokuba angonela nakuzipho lomntu. Esi silwanyana sisengozini yokutshabalala phezu komhlaba.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 Ngabo aba abeza kuDavide eTsikelage+ ngoxa wayesavalelekile ngenxa kaSawule+ unyana kaKishe; babephakathi kwamadoda anamandla,+ abancedisi emfazweni,
2 bexhobe ngesaphetha,+ besebenzisa amatye+ okanye isaphetha neentolo+ ngesandla sasekunene nesandla sasekhohlo.+ Babengabakubazalwana bakaSawule wakwaBhenjamin.
3 Intloko yayinguAhiyezere noYowashe oonyana bakaShemaha umGibheya,+ noYeziyeli noPelete oonyana baka-Azimaveti,+ noBheraka noYehu umAnatoti,+
4 noIshmaya umGibheyon,+ indoda enamandla phakathi kwangamashumi amathathu+ neyayiphethe amashumi amathathu; noYeremiya noYahaziyeli noYohanan noYozabhadi umGedera,+
5 uEluzayi noYerimoti noBheyaliya noShemariya noShefatiya umHarifi,
6 uElikana noIshiya noAzareli noYowezere noYashobheyam, amaKora,+
7 noYowela noZebhadiya oonyana bakaYeroham waseGedore.
8 Yaye kwakukho amaGadi athile azahlula aba ngakwicala likaDavide kwindawo ekunzima ukuyifikelela entlango,+ amakroti, amadoda anamandla, amadoda omkhosi alwa imfazwe, awayehleli egcine ikhaka elikhulu nencula zilungile,+ ubuso bawo bubobeengonyama,+ nawayengathi ngamabhadi ezintabeni ukukhawuleza kwawo.+
9 UEtsere wayeyintloko, uObhadiya engowesibini, uEliyabhi engowesithathu,
10 uMishmana engowesine, uYeremiya engowesihlanu,
11 uAtayi engowesithandathu, uEliyeli engowesixhenxe,
12 uYohanan engowesibhozo, uElzabhadi engowesithoba,
13 uYeremiya engoweshumi uMakebhanayi engoweshumi elinanye.
14 Abo yayingoonyana bakaGadi,+ iintloko zomkhosi. Oyena mncinane wayelingana nekhulu, oyena mkhulu newaka.+
15 Ngabo abo bayiwelayo iYordan+ ngenyanga yokuqala ngoxa yayiphuphuma kuzo zonke iindonga zayo,+ baza babagxotha bonke abo babesezintilini, empuma nasentshona.
16 Bambi boonyana bakaBhenjamin nabakaYuda baya kufikelela kwindawo ekunzima ukuyifikelela,+ kuDavide.
17 Waphuma uDavide waya kubo waza wabaphendula wathi: “Ukuba niza kum ninoxolo+ ukuza kundinceda, intliziyo yam iya kumanyana nani.+ Kodwa ukuba nize kundingcatsha kwiintshaba zam kungekho bubi kwintende yam,+ makakubone oko uTHIXO+ wookhokho bethu aze akulungise.”+
18 Umoya+ wamgubungela uAmasayi, intloko yabo bangamashumi amathathu, wathi:
“Singabakho, Davide, singakuwe,+ nyana kaYese.
Uxolo, uxolo malube nawe, kunye nalowo ukuncedayo,
Kuba uThixo wakho ukuncedile.”+
Ngoko wabamkela uDavide waza wababeka phakathi kweentloko zabaphumi-mkhosi.+
19 Kwakukho athile akwaManase aqhweshayo aya kuDavide ngoxa yena namaFilisti+ baya kulwa noSawule edabini; kodwa akawancedanga, kuba iinkosi ezimanyeneyo+ zamaFilisti zagqiba ekubeni zimndulule, zisithi: “Oku kukubeka esichengeni iintloko zethu kuba uya kusuke aqhweshe aye kwinkosi yakhe uSawule.”+
20 Ke ekuyeni kwakhe eTsikelage+ baqhwesha baya kuye abakwaManase, uAdenahi noYozabhadi noYediyayeli noMikayeli noYozabhadi noElihu noTsiletayi, iintloko+ zamawaka akwaManase.
21 Bona ke, bancedisana noDavide kumatutu,+ ngenxa yokuba onke ayengamadoda anamandla+ nanobukroti, aza aba ziintloko zomkhosi;
22 abantu baqhubeka besiya+ kuDavide imihla ngemihla ukuze bamncede, de yaliqela elikhulu,+ njengeqela likaThixo.+
23 Ngawo la amanani eentloko zabo babexhotyiselwe umkhosi abeza kuDavide eHebron+ ukuba banikele kuye ubukumkani+ bukaSawule ngokomyalelo kaYehova.+
24 Oonyana bakaYuda ababethwala ikhaka elikhulu nencula babengamawaka amathandathu anamakhulu asibhozo, awayexhotyiselwe umkhosi.
25 Koonyana bakaSimeyon amadoda anamandla nanobukroti omkhosi ayengamawaka asixhenxe anekhulu.
26 Koonyana bamaLevi ayengamawaka amane anamakhulu amathandathu.
27 UYehoyada wayeyinkokeli+ yoonyana baka-Aron,+ yaye wayenamawaka amathathu anamakhulu asixhenxe kuye.
28 NoTsadoki,+ umfana onamandla nolikroti, nabendlu yookhokho bakhe, babeziintloko ezingamashumi amabini anesibini.
29 Koonyana bakaBhenjamin,+ abazalwana bakaSawule,+ ayengamawaka amathathu, de kube ngoko amaninzi ngakumbi kuwo ayehleli elinde ngokungqongqo indlu kaSawule.
30 Koonyana bakaEfrayim ayengamashumi amabini amawaka anamakhulu asibhozo, amadoda anamandla nanobukroti,+ amadoda adumileyo, ngendlu yookhokho babo.
31 Esiqingatheni sesizwe sakwaManase+ kwakukho ishumi elinesibhozo lamawaka atyunjwa ngamagama ukuya kwenza uDavide ukumkani.
32 Yaye koonyana bakaIsakare+ ababenolwazi lokuqonda amaxesha+ ukuze kwaziwe oko uSirayeli wayemele akwenze,+ zazingamakhulu amabini iintloko zabo, yaye zazibayalela bonke abazalwana bazo.
33 KwaZebhulon+ lawo ayephuma umkhosi, esakha uluhlu edabini ngazo zonke izixhobo zemfazwe, ayengamashumi amahlanu amawaka, yaye ekubuthelaneni ndawonye kuDavide ayengenantliziyo imbaxa.
34 KwaNafetali+ yayiziintloko eziliwaka, yaye kunye nazo kwakukho amashumi amathathu anesixhenxe amawaka awayephatha ikhaka elikhulu nomkhonto.
35 KwaDan lawo akha uluhlu edabini ayengamashumi amabini anesibhozo amawaka anamakhulu mathandathu.
36 Kwa-Ashere+ lawo ayephuma umkhosi owakha uluhlu edabini ayengamashumi amane amawaka.
37 Phesheya kweYordan+ kwaRubhen nakwaGadi nesiqingatha sesizwe sakwaManase nazo zonke izixhobo zomkhosi wokulwa ayelikhulu elinamashumi amabini lamawaka.
38 Onke lawo yayingamadoda emfazwe, abuthelana ndawonye kwizintlu zedabi; aya eHebron ngentliziyo epheleleyo+ ukuya kumenza uDavide ukumkani kuSirayeli wonke; yaye wonke uSirayeli owasalayo wayenentliziyo enye yokumenza uDavide ukumkani.+
39 Aqhubeka enoDavide apho iintsuku ezintathu, esidla esela,+ kuba abazalwana bawo babewalungiselele.
40 Kwanabo babekufuphi nabo, ukufikelela eIsakare+ nakwaZebhulon+ nakwaNafetali,+ babesizisa ukutya ngamaesile+ nangeenkamela nangeemeyile nangeenkomo, izinto ezidliwayo zomgubo,+ izicumba zamakhiwane+ izicumba zerasintyisi+ newayini+ neoli+ neenkomo+ nezimvu+ ngobuninzi, kuba kwakukho imihlali+ kwaSirayeli.
Yithumele
Yithumele
1 Kronike 12
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=12&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D12%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
EINDONESIA
Indibano Engasoze Ilibaleke
NGOAGASTI 15-18, 1963, amakhulu abavakalisi asuka kulo lonke ilizwe neendwendwe eziyi-122, bahlanganisana kwisixeko saseBandung, kwiNtshona yeJava. Babeze kwindibano yezizwe ngezizwe yokuqala ukubakho eIndonesia, eyayinomxholo othi “Iindaba Ezilungileyo Ezingunaphakade.”
Kwafuneka abazalwana bahlangabezane nemiqobo ukuze esi sihlandlo sibe yimpumelelo. Indawo yendibano yatshintshwa kathathu ngenxa yemibhiyozo yoMhla Wenkululeko yelo lizwe. Ngenxa yokunyuka kwamaxabiso abasemagunyeni banyusa imali yokukhwela nge-400 pesenti, zaza ezinye iindwendwe zasebenzisa iindlela zokuhamba ezahlukileyo. Omnye umzalwana wahamba ngeenyawo iintsuku ezintandathu ukuya endibanweni. Iindwendwe eziyi-70 ezisuka eSulawesi zahamba iintsuku ezintlanu ngezikhephe ezazigcwele zimi ngeembambo.
Endibanweni, iindwendwe zaseIndonesia zazinemincili kukudibana nabazalwana noodade abangamaKristu abavela kwamanye amazwe, kuquka amalungu amabini equmrhu elilawulayo, uFrederick Franz noGrant Suiter. Omnye wazo wathi: “Abazalwana bakhangeleka bonwabile; basoloko bencumile yaye behleka.”
Babengaphezu kwe-750 abantu ababezile endibanweni, kwaza kwabhaptizwa abayi-34. URonald Jacka wathi: “Le ndibano ingalibalekiyo yakhuthaza abaninzi abanomdla kwinyaniso ukuba bayimele. Yabangela abazalwana basekuhlaleni banentshiseko yokwenza umsebenzi kaThixo.”
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?


text:
UYehova ‘Undithwalela Umthwalo Mihla Le’
Phezu kwazo nje iingxaki zempilo ebezibonakala zingenakunyamezeleka, ndiye ndaxhaswa nguBawo wethu wasezulwini kubo bonke ubomi bam. Sekudlule iminyaka engaphezu kwe-20 ndixhamla uvuyo olukhethekileyo lokukhonza uYehova ndinguvulindlela.
Ndazalwa ngo-1956 ndinespina bifida isigulo somnqonqo womqolo. Esi sigulo siye senza kwanzima ukuhamba ngoxa sibangela nezinye iingxaki zempilo.
Ngaphambi kokuzalwa kwam, kwafika amaNgqina kaYehova angabathunywa bevangeli aza afundela abazali bam iBhayibhile. Ekukhuleni kwam, kwakukho iqaqobana labavakalisi, kungekho bandla kwidolophu yethu iUsakos, eNamibia. Ngoko ke, izinto ezifundiswa ebandleni sasizifundela njengentsapho. Xa ndandineminyaka esixhenxe, ndenziwa utyando kuvulwa umngxuma wokuze ndikwazi ukuchama. Xa ndineminyaka eyi-14, ndaqalisa ukuxhuzula. Ndasiyeka phakathi isikolo kuba isikolo samabanga aphakamileyo sasikude kwabe kufuneka ndinyanyekelwe ngabazali.
Nakuba kunjalo, ndandizimisele ukomeleza ulwalamano lwam noYehova. Iimpampasho zethu ezininzi zazingekabikho ngesiBhulu, olona lwimi ndandilwazi. Ndazama ukufunda isiNgesi ukuze ndifunde iincwadi zethu eziliqela. Ndaba ngumvakalisi woBukumkani ndaza ndabhaptizwa ndineminyaka eyi-19. Kwiminyaka emine elandelayo, ndaya ndigula ngamandla de ndaxinezeleka. Enye ingxaki abantu bedolophu yethu babesondelelene gqitha, ndaza ngenxa yokoyika abantu kwanzima ukushumayela kubo.
Xa ndandineminyaka engaphezu kwe-20, safudukela eMzantsi Afrika, apho ndandiqala ukuba kwindawo enebandla. Kwaba mnandi gqitha! Kodwa kwakufuneka ndenziwe olunye utyando
Ngenye imini, ndeva umveleli wesiphaluka ethetha ngobuvulindlela. Wandichukumisa gqitha. Ndandisazi ukuba impilo yam inkenenkene ukuba ndibe nguvulindlela, kodwa ndandisele ndiyibonile indlela andinyamekela ngayo uYehova kwiingxaki ezininzi zobomi. Ndafaka isicelo sokuba nguvulindlela othe ngxi. Noko ke, ngenxa yokubona impilo yam abadala baba madolw’ anzima ukundincomela.
Sekunjalo, ndandizimisele ukwenza konke okusemandleni ukuze ndishumayele ngoBukumkani. Ndincedwa ngumama nangabanye, ndakwazi ukufikelela iiyure zam zobuvulindela zenyanga ezintandathu. Oko kwangqina ukuzimisela kwam ukuba nguvulindlela nokuba impilo yam iyanyamezeleka. Ndaphinda ndafaka isicelo, ibe ndanconyelwa. NgoSeptemba 1, 1988, ndaba nguvulindlela othe ngxi.
Njengovulindlela, uYehova ebesoloko endixhasa. Ukufundisa abantu abasebatsha inyaniso kunokunikela ingqalelo kwimeko yam kuye kwandikhusela, kwandikhuthaza kwaza kwandinceda ndakhula ngokomoya. Ndiye ndafumana uvuyo olukhulu ngokunceda abantu abaninzi bazahlulela baza babhaptizwa.
Impilo yam ayikatshintshi. Kodwa uYehova ‘undithwalela umthwalo mihla le.’ (INdu. 68:


text:
Ngaba Ndifanele Ndiboleke Imali?
“Ukuboleka kufana nomtshato; ukubhatala kufana nokuzila.”—Isaci sesiSwahili.
LE NTETHO ixhaphakile kubantu bakwiMpuma yeAfrika, ibe ngokuqinisekileyo nabantu bakwamanye amazwe ehlabathini lonke bayangqinelana noku. Ngaba le yindlela ovakalelwa ngayo ngokuboleka imali kubahlobo nakwezinye iindawo? Nangona maxa wambi kusenokuba lelona cebo, ngaba ngokwenene kulungile? Ziziphi iingozi okanye imigibe yokuboleka?
Enye intetho yesiSwahili icacisa eyona ngozi ngokuboleka imali. Ithi: “Ukuboleka nokubolekisa konakalisa ubuhlobo.” Yinyaniso into yokuba amatyala angenza ubuhlobo bube semngciphekweni. Nokuba ubucebe ukuyibuyisa kwangethuba, izinto aziyi kusoloko zihamba ngendlela ocebe ngayo. Ngokomzekelo, ukuba awubhatali ngexesha obuthe uza kubhatala ngalo, lo mntu ububoleke kuye usenokucaphuka. Kusenokukhula umsindo, yaye nobuhlobo obuphakathi komboleki nombolekisi—nkqu neentsapho zabo—busenokuba yekeyeke. Ngenxa yokuba ukuboleka kungoyena nobangela weengxaki, endaweni yokucinga ukuba kuza kusinceda kwiingxaki zemali, simele sizame ukukuphepha.
Ukuboleka imali kungade konakalise ubuhlobo bomntu noThixo. Njani? Okokuqala, iBhayibhile ithi ngumntu ongendawo oboleka angabuyisi. (INdumiso 37:21) Iphinda icacise ngelithi, “obolekayo ngumkhonzi kumntu obolekisayo.” (IMizekeliso 22:7) Obolekayo umele aqonde ukuba de abe ubhatele, unetyala kulowo umbolekileyo. Inyanisile enye intetho yaseAfrika xa isithi: “Ukuba uyaboleka uya kuba likhoboka kulo mntu uboleke kuye.” Oku kuthetha ukuba lowo unetyala akasenayo inkululeko yokwenza oko akuthandayo.
Ngoko ukubuyisa loo nto uyibolekileyo kufanele kube yeyona nto ibalulekileyo. Kungenjalo kusenokubakho iingxaki. Ukwanda kwamatyala kunokuzisa iintlungu, ukungakwazi ukulala, ukusebenza ixesha elide, ukungavisisani kwindoda nomfazi, nokwahlukana kwentsapho, nkqu nokubanjwa. Anika ubulumko amazwi akweyabaseRoma 13:8 athi: “Musani ukuba natyala lanto nakubani na, ngaphandle kwelokuthandana.”
NGABA KUNYANZELEKILE?
Kuyacaca ukuba sifanele sikulumkele ukuboleka imali. Bubulumko ukuzibuza ukuba: Ngaba kunyanzelekile ukuba ndide ndiboleke? Ngaba uboleka kuba ungenayo enye indlela yokunyamekela intsapho yakho? Okanye ngaba wenziwa kukunyoluka, ufuna izinto ongakwaziyo ukuzifikelela? Ubukhulu becala, kuhle ukwanela zizinto onazo kunokuboleka.
Ewe kona, kusenokubakho amaxesha kaxakeka apho kungekho ndlela yimbi. Noko ke, ukuba ubani uceba ukuboleka imali ufanele abe uzimisele ukugcina isivumelwano sokuyibuyisa. Kungenziwa njani oku?
Okokuqala, ungaze umxhaphaze ngokungambhatali umntu kuba nje ebonakala enemali. Asimele sicinge ukuba kuba umntu ebonakala ngathi unezinto, unyanzelekile ukuba asincede ezimalini. Yaye asimele sicinge ukuba asinyanzelekanga simbhatale xa besiboleke kuye imali. Musa ukubamonela abo babonakala bephila ubomi obutofotofo.—IMizekeliso 28:22.
Qiniseka ukuba uyibuyisa ngokukhawuleza loo mali uyibolekileyo. Ukuba umbolekisi akachazi xesha afuna ukubuyiselwa ngalo, lichaze ngokwakho ixesha onokumbhatala ngalo, uze usigcine isithembiso sakho. Kungakuhle usibhale phantsi isivumelwano senu ukuze niphephe ukungavisisani. (Yeremiya 32:9, 10) Ukuba kunokwenzeka, yibuyise ngokwakho imali oyibolekileyo ukuze ukwazi ukumbulela lowo obekubolekile. Ukuzimisela ukuyibuyisa imali obuyibolekile kugcina ubuhlobo bungonakali. KwiNtshumayelo yakhe yaseNtabeni, uYesu wathi: “Ke uEwe makabe nguEwe, uHayi wenu, abe nguHayi.” (Mateyu 5:37) Kwakhona, hlala ukhumbula uMthetho Omkhulu othi: “Zonke izinto, ngoko, enifuna abantu bazenze kuni, yenzani ngokunjalo nani kubo.”—Mateyu 7:12.
IMIGAQO YEBHAYIBHILE ENOKUSINCEDA
IBhayibhile inikela iyeza lokuphepha ukuboleka imali. Ithi: “Phofu ke, iyinene yona into yokuba, uzinikelo lobuthixo kunye nokwanela, kuyinzuzo enkulu.” (1 Timoti 6:6) Ngamanye amazwi, ukwaneliseka zizinto onazo yeyona ndlela yokuphepha imiphumo yokuboleka. Siyavuma kona ukuba akukho lula ukwanela zizinto onazo kweli hlabathi likhuthaza izinto eziphathekayo. Lunceda xa kulapho ke “uzinikelo lobuthixo.” Ngayiphi indlela?
Ngokomzekelo, cinga ngesibini esingamaKristu saseAsia. Xa sasiselula sasirhala xa sibona abantu abanezindlu. Ngoko sagqiba ekubeni sithenge indlu ngemali esasiyigcinile, kunye naleyo sasiyiboleke ebhankini nakubahlobo. Noko ke, ngokukhawuleza saziva sisindwa ngumthwalo wokubhatala inyanga nenyanga. Saye safuna imisebenzi engakumbi, siphangela usuku lonke, nto leyo eyasenza asabi nalo ixesha labantwana baso. Umyeni wathi: “Ngenxa yestres, intlungu nokungalali, kwakungathi ndithwele ilitye elisindayo. Ndandifuthamiselekile.”
“Ukuxabisa izinto zokomoya ngaphezu kwezinto eziphathekayo kuyakhusela”
Ekuhambeni kwexesha, sakhumbula amazwi akweyoku-1 kuTimoti 6:6 saza sagqiba kwelokuba isicombululo sayo yonke le nto kukuthengisa le ndlu. Kwathatha iminyaka emibini ngaphambi kokuba yonke le ngxaki iphele. Esi sibini safunda ntoni kumava aso? Sathi: “Ukuxabisa izinto zokomoya ngaphezu kwezinto eziphathekayo kuyakhusela.”
Isaci sesiSwahili esichazwe ekuqaleni siqhelekile kwabaninzi. Kodwa asenzanga abantu bayeka ukuboleka. Sicinga ngemigaqo yeBhayibhile echazwe ngasentla, ngaba akuyi kuba bubulumko ukuzibuza umbuzo othi, Ngaba ndifanele ndiboleke imali?
Funda Okungakumbi
Iingxaki Zemali Namatyala—Ngaba IBhayibhile Ingakunceda
Imali ayiluzisi ulonwabo, Kodwa imigaqo yeBhayibhile emine ingakunceda kwizinto eziphathelele imali.
Izinto Ezintathu Ezingenakuthengwa Ngemali
Imali isinceda sikwazi ukuthenga izinto esizifunayo, kodwa eyona nto yanelisayo ebomini siyifumana kwizinto ezingenakuthengwa ngemali.


text:
Ngaba AmaNgqina KaYehova AneBhayibhile Yawo?
AmaNgqina kaYehova aye asebenzisa iinguqulelo ezininzi nezahlukahlukeneyo ekufundeni kwawo iBhayibhile. Iilwimi ezineNguqulelo Yehlabathi Elitsha YeZibhalo Ezingcwele ziyayixabisa kuba isebenzisa igama likaThixo, ichanile kwaye icacile.
Isebenzisa igama likaThixo. Abanye abapapashi beBhayibhile baye basilela ukuzukisa uMbhali wayo. Ngokomzekelo, enye inguqulelo yeBhayibhile inoludwe lwamagama abantu abayi-70 ababenenxaxheba ekuvelisweni kwayo. Sekunjalo, kwale Bhayibhile ilisuse kwaphela igama loMbhali wayo
—uYehova uThixo!
INguqulelo Yehlabathi Elitsha yona iligcinile igama likaThixo kuzo zonke iindawo elivela kuzo kwiilwimi eyabhalwa ngazo iBhayibhile, ngoxa yona ikomiti eyivelisileyo ingachazwanga.
Ichanile. Asizizo zonke iinguqulelo ezisidlulisela ngokuchanileyo isigidimi seBhayibhile. Ngokomzekelo, kwenye inguqulelo uMateyu 7:
13 uchazwa ngale ndlela: “Ngena kwisango elimxinwa, ngenxa yokuba isango eliya esihogweni liphangalele ibe ilula indlela eya khona.” Noko ke kulwimi eyabhalwa ngalo iBhayibhile kusetyenziswe igama elithi “intshabalalo” kungekhona elithi “isihogo.” Mhlawumbi abaguquleli bafaka igama elithi “isihogo” kuba bekholelwa ekubeni abantu abangendawo baza kuthuthunjiswa ngonaphakade esihogweni. Kodwa loo ngcamango ayikho eBhayibhileni. Yona iNguqulelo Yehlabathi Elitsha ithi: “Ngenani ngesango elimxinwa; ngokuba ibanzi kwaye iphangalele indlela esa entshabalalweni.”
Icacile. Xa into iguqulelwe kakuhle ayifanele ichane nje kuphela kodwa ikwafanele icace, kube lula ukuyiqonda. Makhe sihlole lo mzekelo. KumaRoma 12:11, umpostile ongumKristu uPawulos wasebenzisa ibinzana elithi “ukubila emoyeni.” Ekubeni elo binzana lingavakali kwintetho yale mihla, iNguqulelo Yehlabathi Elitsha iyibeka le ndinyana ngendlela ekulula ukuyiqonda. Ithi amaKristu afanele ‘avuthe emoyeni.’
Ukongezelela ekusebenziseni kwayo igama likaThixo, ukuchana nokucaca kwayo, iNguqulelo Yehlabathi Elitsha inenye into eyahluke ngayo: Isasazwa ngaphandle kwentlawulo. Ngenxa yoko, izigidi zabantu ziyifunda ngolwimi lwazo lwenkobe le Bhayibhile kuquka nabo bangakwaziyo ukuzithengela ezabo.
Funda Okungakumbi
Kutheni AmaNgqina KaYehova Eye Avelisa INguqulelo Yehlabathi Elitsha?
Yintoni eyenza le nguqulelo yeLizwi likaThixo yahluke kwezinye?
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?


text:
Imibuzo Yabafundi . . .
Yintoni IHolo YoBukumkani?
IHolo yoBukumkani yindlu yenkonzo yamaNgqina kaYehova. Kukho amashumi amawaka eeHolo zoBukumkani ehlabathini jikelele. Veki nganye amabandla amaNgqina kaYehova angaphezu kwe-105 000 aqhuba inkonzo kwezi holo.
KwiHolo yoBukumkani nganye kufundiswa abantu iBhayibhile. Kwinkoliso yeeholo kubakho iqonga ama kulo lowo ufundisayo. Kudla ngokubakho izitulo ezimalunga ne-100 ukuya kuma-300. IHolo yoBukumkani isenokuba namanye amagumbi okufundisa, iofisi nethala elincinane leencwadi elineencwadi zokufunda iBhayibhile ezisetyenziswa ngamalungu ebandla ukuze aphande ngeBhayibhile.
EHolweni yoBukumkani awuyi kufumana zibingelelo neminye imifanekiso edla ngokubakho ezicaweni. Kwakhona ayikho mifanekiso iqingqiweyo okanye iminqamlezo. Ngoba kutheni? AmaNgqina kaYehova akholelwa ukuba ukusebenzisa izinto ezilolo hlobo kuyangqubana nomyalelo weBhayibhile othi “sabani kulo unqulo-zithixo.” (1 Korinte 10:14; Yohane 4:24) Iicawa neetempile ezininzi zinobuqheleqhele. Kodwa ke iiHolo zoBukumkani azinabugocigoci yaye yonke into eba kuzo yakhiwe ngenjongo. Eyona nto ibalulekileyo ziimfundiso zeBhayibhile kungekhona isakhiwo ngokwaso.
Kutheni kusithiwa ziiHolo zoBukumkani nje? KwiiHolo zoBukumkani kufundiswa iBhayibhile nesigidimi sayo esiyintloko ‘esingobukumkani bukaThixo’ awayefundisa ngabo uYesu xa wayesemhlabeni. (Luka 4:43) Ngoko ke igama elithi iHolo yoBukumkani elaqanjwa ngeminyaka yee-1930 liyichaza kakuhle injongo yezi zakhiwo, ekukukhuthaza unqulo lokwenyaniso nokuba sisazulu sokushunyayelwa ‘kweendaba ezilungileyo zobukumkani.’ (Mateyu 24:14) Ngenxa yoko iiHolo zoBukumkani azisetyenziselwa iimbutho okanye izinto zorhwebo. Zakhiwa zize zinyanyekelwe ngeminikelo yokuzithandela. Akuqokelelwa nkongozelo. Kunoko kukho ibhokisi yeminikelo eyenzelwe abo bafuna ukunikela.
Zisetyenziselwa injongo enye zonke iiHolo zoBukumkani ehlabathini kodwa ke zakhiwa ngendlela engafaniyo yaye azilingani ngobukhulu. Indlela ezakhiwa ngayo ixhomekeka kwizinto zokwakha ezikhoyo kuloo ndawo, imozulu yalapho kunye nemeko yezimali yamaNgqina kaYehova. Ezinye zakhiwa ngezitena, imithi namatye. Ezinye azivalwa emacaleni, zakhiwa ngoqalo zize zifulelwe ngengca.
Iindwendwe zisoloko zamkelekile kwiHolo yoBukumkani. (Hebhere 10:25) Kude kubekho nentshumayelo eyenzelwe uwonke-wonke veki nganye, eba nomxholo othatyathwe eBhayibhileni neyenzelwe amaNgqina kunye nabantu abangengawo. Nawe uyamenywa ukuba ukhe uye kwiHolo yoBukumkani yamaNgqina kaYehova endawo ohlala kuyo.


text:
Ileta Evela KwiQumrhu Elilawulayo
Bavakalisi BoBukumkani Esibathandayo:
MASITHI ulilungu lentsapho yaseBheteli eBrooklyn, yaye kungentsasa yangoLwesihlanu ngo-Oktobha 2, 1914. Uhleli kwitafile owabelwe kuyo, ulinde ukuba uMzalwan’ uC. T. Russell afike. Ngequbuliso uthi gqi kumnyango weholo yokutyela. Njengesiqhelo, uyema kancinane, aze abulise intsapho yaseBheteli ngehlombe esithi “Molweni nonke.” Kodwa ngoku endaweni yokuba aye kuhlala etafileni yakhe, uqhwaba izandla aze enze esi saziso sivuyisayo: “AmaXesha Eentlanga aphelile; liphelile ixesha lookumkani bazo!” Awukwazi ukuzibamba—sekulithuba ukhangele phambili kweli xesha! Kunye nayo yonke intsapho yaseBheteli, emva kweso saziso nitsho ngentswahla yezandla.
Sekudlule amashumi eminyaka ukususela oko uMzalwan’ uRussell wenza esi saziso sichulumancisayo. Yintoni efezwe buBukumkani ukususela ngoko? Ininzi kakhulu! Ngobu Bukumkani, uYehova ebeqhubeka ebacoca yaye ebaqeqesha abantu bakhe, ababengamawaka ambalwa ngo-1914, kodwa abangaphaya kwezigidi ezisixhenxe ezinesiqingatha sithetha nje. Wena, lukuncede kangakanani olu qeqesho?
Namhlanje sisoloko sisiva abazalwana bethu besithi, “Inqwelo kaYehova yasezulwini ihamba ngesantya esiphezulu!” ibe bachan’ ucwethe. Noko ke, eyona nto ibalulekileyo yile, ukususela ngo-1914, le nqwelo yasezulwini, efuzisela intlangano kaYehova, ibisoloko ibaleka ngesantya esiphezulu, njengoko uza kubona xa ufundisisa le ncwadi. Befuna ukuba iindaba ezilungileyo zifikelele kulo lonke ihlabathi, abavakalisi boBukumkani baye basebenzisa iindlela ezintsha ezahlukahlukeneyo zokushumayela, ezifana namaphephandaba, izibhengezo eziphathwa ngabavakalisi, imifanekiso, amakhadi okunikel’ ubungqina, iigramafoni, iiradio, nkqu neIntanethi.
Ekubeni uYehova ewusikelela lo msebenzi, ngoku sipapasha iincwadi ezithetha ngeBhayibhile ezinik’ umdla ngeelwimi ezingaphezu kwe-670, yaye sizisasaza ebantwini ngaphandle kwexabiso. Amatsha-ntliziyo azinikeleyo aye ancedisa ekwakhiweni kweeHolo zoBukumkani, iiHolo zeNdibano nezakhiwo zamasebe, kumazwe afumileyo nangathathi-ntweni. Xa kusehla intlekele, abazalwana noodade abanothando bayeka yonke into baye kunceda kuloo mimandla, bebonisa ukuba ngokwenene ‘bangabazalwana abazalelwe ixesha lokubandezeleka.’—IMize. 17:17.
Maxa wambi, abefundisi nabanye abachasi baye ‘bayila inkathazo ngommiselo okanye ngomthetho,’ kodwa komelez’ ukholo ukubona ukuba amaxesh’ amaninzi, inkcaso yabo iye yabangela ukuba ‘kuhanjiselwe phambili iindaba ezilungileyo.’—INdu. 94:20; Fil. 1:12.
Sinelungelo elikhulu lokunxulumana nani, ekubeni sonke ‘siyimpahla yendlu’ kaKristu. Ningaze niyithandabuze nakancinane into yokuba sinithanda ngokwenene. Sinqwenela ukuba le ncwadi inincede nilixabise ngakumbi ilifa lenu lokomoya.—Mat. 24:45.
Sininqwenelela impumelelo,
Abazalwana benu,
IQumrhu Elilawulayo LamaNgqina KaYehova


text:
Uncedo
Ukusebenzisa IJW.ORG
Funda indlela yokusebenzisa izinto ezikwijw.org. Sebenzisa indlela yokufumana izinto namacebiso ukuze uye kwindawo oyifunayo, ukhangele uze udawunlowude izinto. Fumana iimpendulo kwimibuzo ephathelele ijw.org.
I-JW Broadcasting
Fumana uncedo ngendlela yokusebenzisa i-tv.jw.org yamaNgqina kaYehova. Funda okungakumbi ngokuyibukela usebenzisa oovimba beevidiyo, nezinye ezibangela umdla.
IJW Library
Funda iBhayibhile usebenzisa iNguqulelo Yehlabathi Elitsha. Thelekisa inkcazelo neenguqulelo eziliqela zeBhayibhile.
IJW Library Sign Language
Dawunlowuda, ugcine uze udlale iBhayibhile nezinye iincwadi eziziividiyo ngentetho yezandla kwiapp yefowuni.
IJW Language
Le app yokufunda iilwimi inezinto ezisetyenziswa entsimini ngeelwimi eziliqela. Inamakhadi okuzikhumbuza, amazwi arekhodiweyo, indlela olubhalwa ngayo ulwimi olufundayo, nezinye izinto.


text:
IZIFUNDO ENDIZIFUNDA EBHAYIBHILENI
Izifundo Endizifunda EBhayibhileni
Yiba Nobubele
Ezi zifundo zeBhayibhile zenzelwe abantwana abaneminyaka emi-3 nangaphantsi. Zikhuphelele esi sifundo ukuze usifundele umntwana wakho.
OKUNGAKUMBI
AmaHebhere Amathathu
Nceda umntwana wakho aqonde ukuba kwakutheni ukuze uShadraki, uMeshaki, noAbhednego bangavumi ukuqubuda kumfanekiso kakumkani.
UYesu Olusana
Fundisa abantwana bakho ngokuzalwa kukaYesu.
Abapostile abayi-12
Nceda umntwana wakho afunde amagama abapostile bakaYesu.


text:
Ibali 115: Iparadesi Entsha Emhlabeni
KHAWUJONGE laa mithi mide, iintyatyambo ezintle neentaba eziphakamileyo. Ayintlanga na le ndawo? Bona ixhama lisitya esandleni senkwenkwana. Yaye khangela iingonyama namahashe ami phayaa ethafeni. Ubungethandi na ukuphila endlwini ekwindawo efana nale?
UThixo ufuna uphile ngonaphakade emhlabeni eparadesi. Yaye akafuni ube nazintlungu nazingqaqambo eziviwa ngabantu namhlanje. IBhayibhile ithembisa oku kwabo baya kuphila kwiparadesi entsha: ‘UThixo uya kuba nabo. Akusayi kubakho kufa, nakukhala, nantlungu. Izinto zangaphambili zidlule.’
UYesu uya kubangela ukuba lwenzeke olu tshintsho luvuyisayo. Ngaba uyazi ukuba nini? Ewe, emva kokuba ecoce umhlaba kubo bonke ububi nabantu ababi. Khumbula, xa uYesu wayesemhlabeni waphilisa abantu kuzo zonke iintlobo zezifo, waza wavusa nabafileyo. UYesu wenza konke oku ukubonisa oko aya kukwenza kuwo wonke umhlaba xa enguKumkani wobukumkani buThixo.
Khawucinge indlela ekuya kuba mnandi ngayo kwiparadesi entsha emhlabeni! UYesu uya kulawula ezulwini kunye nabo abanyuleyo. Aba balawuli baya kunyamekela bonke abantu abasemhlabeni baze baqiniseke ukuba bonwabile. Masibone oko simele sikwenze ukuze siqiniseke ukuba uThixo uya kusinika ubomi obungunaphakade kwiparadesi yakhe entsha.
ISityhilelo 21:3, 4; 5:9, 10; 14:1-3.
Imibuzo
- Ziimeko ezinjani iBhayibhile ebonisa ukuba siya kuzinandipha kwiParadesi yasemhlabeni?
- IBhayibhile ibathembisa ntoni abo baza kuphila eParadesi?
- UYesu uya kuqinisekisa ukuba lwenzeka nini olu tshintsho lumangalisayo?
- Ngoxa uYesu wayesemhlabeni, wenza ntoni ukubonisa oko aza kukwenza njengoKumkani woBukumkani bukaThixo?
- Yintoni uYesu nabo balawula kunye naye abaya kuqinisekisa ukuba iyenzeka xa belawula emhlabeni besezulwini?
Imibuzo eyongezelelekileyo
- Funda iSityhilelo 5:9, 10.
Kutheni sinokuqiniseka ukuba abo baza kulawula emhlabeni ebudeni boLawulo Lweminyaka Eliwaka baya kuba ngookumkani nababingeleli abanolwazelelelo nenceba? (Efe. 4:20-24; 1 Pet. 1:7; 3:8; 5:6-10)
- Funda iSityhilelo 14:1-3.
Sibonisa ntoni isibakala sokuba kubhalwe igama likaYise negama leMvana emabunzini abo bali-144 000? (1 Kor. 3:23; 2 Tim. 2:19; ISityhi. 3:12)
Funda Okungakumbi
Buza Kwenza Ntoni UBukumkani BukaThixo?
Funda ukuba unokulindela ntoni xa uBukumkani bukaThixo bulawula emhlabeni.


text:
Ngaba UBukumkani BukaThixo Busentliziyweni Yakho?
Impendulo esuka eBhayibhileni
Akunjalo, uBukumkani bukaThixo abukho sezintliziyweni zamaKristu. * IBhayibhile ichaza eyona ndawo bukuyo xa isithi, “ubukumkani bamazulu.” (Mateyu 4:17) Makhe sibone indlela iBhayibhile ebuchaza ngayo njengorhulumente wokwenene olawula esezulwini.
UBukumkani bukaThixo bunabalawuli, abalawulwa nemithetho yendlela ekufanele kwenziwe ngayo ukuthanda kukaThixo ezulwini nasemhlabeni.
—Mateyu 6:10; ISityhilelo 5:10.
Urhulumente kaThixo okanye uBukumkani bakhe buza kulawula zonke “izizwana neentlanga neelwimi.” (Daniyeli 7:13, 14) Lo rhulumente akamiselwanga ngabalawulwa kodwa umiselwe nguThixo ngenkqu.—INdumiso 2:4-6; Isaya 9:7.
UYesu wachazela abapostile bakhe abanyanisekileyo ukuba babeza kudibana naye eBukumkanini basezulwini baze ‘bahlale ezitroneni.’—Luka 22:28, 30.
Obu Bukumkani buneentshaba obuza kuzitshabalalisa.—INdumiso 2:1, 2, 8, 9; 110:1, 2; 1 Korinte 15:25, 26.
IBhayibhile ayifundisi ukuba uBukumkani bamazulu busentliziyweni yakho ngokungathi bulawula khona. Kunoko ibonisa ukuba “ilizwi lobukumkani” okanye ‘iindaba ezilungileyo zoBukumkani’ zimele zichaphazele iintliziyo zethu.—Mateyu 13:19; 24:14.
Athetha ukuthini amazwi athi “ubukumkani bukaThixo buphakathi kwenu”?
Ngenxa yamazwi akuLuka 17:21 akwezinye iinguqulelo zeBhayibhile, abanye abantu baye babhideka ngendawo obukuyo uBukumkani. Ngokomzekelo, iBhayibhile YesiXhosa Ka-1990 ithi, “ubukumkani bukaThixo bungaphakathi kwenu.” Ukuze siyiqonde kakuhle le vesi, kufuneka sijonge ukuba kuthethwa ngantoni.
UYesu wayethetha nabaFarisi, iqela leenkokeli zonqulo ezazimchasa nezazinenxaxheba ekubulaweni kwakhe. (Mateyu 12:14; Luka 17:20) Ngaba kusengqiqweni ukucinga ukuba uBukumkani yinto eyayisezintliziyweni zabo ezilukhuni? UYesu wathi kubo: “Ngaphakathi nizele luhanahaniso nokuchas’ umthetho.”—Mateyu 23:27, 28.
Ezinye iinguqulelo ziwachaza kakuhle amazwi kaYesu akuLuka 17:21 ngokuthi: “Ulawulo lukaThixo seluthwasile.” (Akekeliswe sithi; iBhayibhile YesiXhosa Ka-1996) Enye inguqulelo ithi: “Ubukumkani bukaThixo buphakathi kwenu.” (INguqulelo Yehlabathi Elitsha) UBukumkani bamazulu ‘babukunye’ okanye “buphakathi” kwabaFarisi, ngendlela yokuba uYesu omiselwe nguThixo njengoKumkani wayemi phambi kwabo.—Luka 1:32, 33.
^ isiqe. 3 Iicawa ezininzi zamaKristu zifundisa ukuba uBukumkani bukaThixo bungaphakathi emntwini okanye entliziyweni. Ngokomzekelo, eUnited States, kwiNdibano yamaBhaptizi aseMazantsi kwathiwa, uBukumkani bukaThixo “kukulawula kukaThixo entliziyweni nasebomini bomntu.” Kwincwadi yakhe ethi Jesus of Nazareth, uPopu uBenedict XVI wathi: “UBukumkani bukaThixo bubonakala entliziyweni yomntu.”
Funda Okungakumbi
Buyintoni UBukumkani BukaThixo?
Funda isizathu sokuba uBukumkani bukaThixo bugqwesile kunabanye oorhulumente.


text:
Okwenzeka Ehlabathini
Ehlabathini
Umbutho ojongene nokusindiswa kobomi babantwana ehlabathini lonke uthi: “Unyaka nonyaka zifikelela kwizigidi ezithathu iimveku ezisweleka kuseyinyanga yokuqala yobomi bazo, zibulawa zizifo ebezinokuthintelwa. Ngaphezu kwesithathu sezi mveku sisweleka kwakusuku lokuqala.”
EBritani
Ngokophando olwenziwe ngo-2011 nguMbutho Ojongene Nempilo Kawonke-Wonke eNgilani, iidolophu ezizimeleyo eziyi-15 ziye zanenani elinyukileyo labantu ababulawa lungcoliseko lomoya. Kuye kwenziwa idizili engenabungozi kangako xa ithelekiswa namanye amafutha ezithuthi. Noko ke, iipesenti eziyi-91 zongcoliseko lomoya kula mmandla zisuka kwizithuthi ezisebenzisa le dizili.
ERashiya
Uphando olwenziwe ngo-2013 nguMbutho WaseRashiya Ojongene Noluvo Lukawonke-wonke, lubonisa ukuba i-52 pesenti yabantu baseRashiya abazibiza ngokuba bangamaKristu ithi ayizange khe iyifunde iBhayibhile, yaye i-28 pesenti ithi ithandaza manqaphanqapha.
EAfrika
IBhanki Yehlabathi ithi: Ukruthakruthwano lwemihlaba lubangela ukuba kubekho ukusilela kwezolimo, nto leyo ebangela indlala. Isiqingatha somhlaba ongalinywanga osasetyenziswayo nozizigidi eziyi-202 zeehektare ukwilizwekazi iAfrika, apho i-25 pesenti inokusebenziseka ngamandla.
EUnited States
Zininzi izikolo neeyunivesithi ezithe zayeka ukusebenzisa iincwadi zokufundisa zaza zasebenzisa iitablet ezisebenza ngombane nezifakelwe iinkqubo zemfundo ezifunekayo. Le ndlela isenokuba yeyona inamaxabiso angatyabuli kangako, kodwa ayiqondakali.


text:
Le blog yakhelwe ukuphuhlisa ulwimi lwesiXhosa, nokukhuthaza izithethe namasiko anenkqayi akwantu. Njengoko uninzi lwentsha yomXhosa yanamhlanje lungasasebenzisi iilwimi zalo phantse kuzo zonke inkalo zempilo zethu, kuyimfuneko ukuba kubekho ndlela zimbi zokugcina okanye ukukhumbuza isintu ngokubanzi ngeelwimi, amasiko nezithethe zomntu ontsundu - umXhosa ke kweli inqanaba. Izimvo zakho, ulwazi okanye imiba onkqwenela ukuba iphicothwe yamkelekile, thumela ku - embomaxhosa@live.com
Thursday, April 5, 2012
Isilo samaMpondomise
UDosini ngumkhuluwa kaMqabashi kwindlu enkulu, uJola noNgwanya baphuma kwindlu encinci. Kutheni uDosini noMqabashi xa benqula ebiza uJola noNgwanya bendlu encinci
IMPENDULO
UJola kunye nonyana wakhe uNgwanya banqulwa phantse ngawo onke amaMpondomise ngenxa yokuhlonitshwa. Oku kwenziwa yimbali awayenzayo uJola:
Mhla wazalwa uJola kwabonwa inyoka emva kwalendlu wayezelelwe kuyo. Emva kwethuba lo nyoka yaphinda yabonwa izisongele apha efukwini. Yanganzingwa ke lo nto kwaphela kusithiwa lo nyoka liwele lakhe. Igama lalo nyoka kuthiwa yiNkwakhwa (elinye igama layo nguMtshantshakazi).
Yaqalela lo mini ke le nyoka ukuhlonitshwa ngamaMpondomise. Le nyoka ke yaphinda yabonwa ifile ecaleni kwesidumbu sikaJola emva kokuba ebulewe emfazweni. Isiko lamaMpondomise lokungcwabela iinkosi ezizibeni laqalwa nguJola.
Amangcwaba eenkosi zamaMpondomise ukuquka nelikaJola noNgwanya alele kulemilambo: Mzimvubu, Thina (apho kulele khona uJola noNgwanya), Tsitsa noMthatha.
Namhlanje amaMpondomise asazenza izingxengxezo emlanjeni. Aqhuba iinkomo azise khona ize ke leyo ithe yafika yabeka isimba lobulongwe ixhelwe. Umlenze wasekunene kusikwa kuwo ingubo okanye intsonyama emva koko uphoswe emlanjeni, kunye nembewu yombona, icuba, izikhwebu zombona, amazimba, imbewu yemfe, umxoxozi neyethanga.
UJola yiyona nkosi yathi yaduma kangangokuba amaMpondomise alikhankanya rhoqo igama layo xa enqula.
5 comments:
- AnonymousNovember 12, 2013 at 3:16 PM
Please help me with the background of 'mirha, umzondi'ReplyDelete
- AnonymousMarch 25, 2014 at 2:39 AM
Mholweni kuqala. Ndincedeni mgembali yamaKhuma ooMbhathane ndiyacela ndikwabulela.ReplyDelete
- AnonymousOctober 25, 2014 at 5:03 AM
Bhotani maXhosa inkcazelo yenu Ngo DOSINI noJOLA ndiyayiva ntonje ndinombuzo intobana nje ngoba ezam izithakazelo zithi DOSINI HELU MHLEHLO MATHANDA GOTYOZELA MFAZI OBELE LIDE ONCELISA PHETSHEYA KOMLANJANA UMSINTSANA.ingabi indibekaphi nah le nkcazelo engendla enize nayoReplyDelete
- AnonymousNovember 14, 2014 at 4:58 AM
u-Dosini uphuma kwindlu enkulu yenkosi uNgxina. Inkosi uNgxaai yile nkosi yamaMpondomise iyayinekomkhulu elalise Mvenyane eMatatiele, eyathi ngenye imini yaphuphupha, isilo esibunturha kwimiqolomba yase Mount Ayliff, yaze yathumela amadoda, aye afumana intombazane yomthwa - uMangxangashe,kuloondawo yayiphutshwe yinkosi.ReplyDelete
Lontombazane yomthwa yakhulela apho kwikomkhulu lamaMpondomise, ekwabonakala ngayo sele ikhulelwe ngenye imini, xa ibuzwa ukuba isisu sesikabani, yakhomba inkosi uNgxina.
Kwaye kwanyanzeleka okokuba inkosi ilobole ku-Bathwa ngenkabi ezisibhozo ezimnyama, yaze yamakhela uMangxangashe ezantsi kobuhlanti.
Inkosikazi yokuqala yekumkani, uMangutyana,yayingafumani bantwana bangamakhwenkwe,ekwabonakala nayo sele ikhulelwe yazala uDosini. Le yomthwa yazala uCira, ababantwana baba ngamafumanana-nkundleni.
Eligama lithi Dosini ligama elavela bumini, elona gamalakhe kwakungu Ndosina, kuba kaloku nayo inkosikazi enkulu ide yayifumana inkwenkwe, eyayisithi xa imdlalisa ithi,"Nam ndosina ndixelise abanye abafazi.
Eli lika Cira igama nalo lavela kwisiteketiso sika Mangxangashe - Umthwakazi owayesiti ncinci...rharha xa eteketisa umntwana.
Ubukumkani ke baye bohluthwa ku Dosini, naye wahlanjwa kwikomkhulu, wahamba wayokwakha ngakulonina, kuTsolo, ngenxa yomkhuba awayewenza owabangela ukumka kwezizwe ezininzi emaMpondomiseni ngenxa yokudliwa kweenkomo zazo ngu Dosini.
Ubukumkani ke bawela kwindlu encinci, ku Cira. bahamba kanjalo ngenzala ka Cira.
uCira ke wazala uSabe, yena uSabe wazala uMte, uMte wazala uQengeba kwindlu enkulu, wazala uNgxabane kwindlu encinci.
uQengeba wazala uMajola, uMajola wazala uNgwanya.
Mna ndisacela ukuva ngobukhosi bakwaMtakati/Malimba phantsi kukaJola ukuba buphi na? Ngoba ndiyeva kuthiwa banobukhosibabo ngaphandle kobu bukaMejiReplyDelete


text:
Yintoni Oyaziyo NgamaNgqina KaYehova?
Udla ngokusibona sishumayela ebantwini. Mhlawumbi ukhe weva ezindabeni kuthethwa ngathi okanye weva abantu bethetha ngathi. Kodwa uwazi kakuhle kangakanani amaNgqina kaYehova?
VAVANYA ULWAZI LWAKHO
Kwinto nganye ethethwa ngezantsi phawula kwibhokisi ethi yinyaniso okanye kwethi bubuxoki.
YINYANISO BUBUXOKI
AmaNgqina kaYehova angamaKristu.
AmaNgqina kaYehova akholelwa kwanto ngendalo.
AmaNgqina kaYehova awakholelwa koogqirha.
AmaNgqina kaYehova ayamkela yonke iBhayibhile.
AmaNgqina kaYehova asebenzisa iBhayibhile yawo kuphela.
AmaNgqina kaYehova ayitshintshile iBhayibhile yawo ukuze ingqinele iinkolelo zawo.
AmaNgqina kaYehova ayakuphepha ukubandakanyeka kwimicimbi yabahlali.
AmaNgqina kaYehova abajongela phantsi abantu bezinye iinkonzo.
Iimpendulo uza kuzifumana kula maphepha alandelayo.
1 YINYANISO. Sizama ukuzilandela ngokusondeleyo iimfundiso nendlela awayeziphethe ngayo uYesu Kristu. (1 Petros 2:21) Noko ke, kwizinto ezininzi siyahluka kwezinye iinkonzo ezibizwa ngokuba ngamaKristu. Ngokomzekelo, sifumanise ukuba iBhayibhile ifundisa ukuba uYesu unguNyana kaThixo; akayiyo inxalenye yoThixo Oneziqu Ezithathu. (Marko 12:29) Sikholelwa ukuba umphefumlo uyafa nokuba ayikho kwiZibhalo into ethi uThixo ungcungcuthekisa abantu kwisihogo sikanaphakade. Kwaye sikholelwa ukuba abo bakhokelayo kwimicimbi yonqulo abafanele bazenze bakhulu kunabanye abantu.—INtshumayeli 9:5; Hezekile 18:4; Mateyu 23:8-10.
2 BUBUXOKI. Sikholelwa ukuba nguThixo odale yonke into. Kodwa asivumelani nezinye iinkolelo ezisekelwe kwindalo. Kutheni kunjalo? Kaloku ezininzi kwezi nkolelo ziyangqubana neBhayibhile. Ngokomzekelo, abanye babetha ngenqindi phantsi besithi iintsuku ezintandathu zokudala ziintsuku zokoqobo eziyilwe ziiyure eziyi-24. Kodwa xa kuthethwa “ngosuku” eBhayibhileni kusenokuba kubhekiswa kwixesha elide. (Genesis 2:4; INdumiso 90:4) Kanti ke, abanye abakholelwa kwindalo bathi umhlaba unamawaka ambalwa eminyaka ukho. Kodwa ke, iBhayibhile ibonisa ukuba umhlaba nendalo iphela zazikho ngaphambi kweentsuku ezintandathu zokudala. 1—Genesis 1:1.
3 BUBUXOKI. Siyalwamkela unyango. Abanye bethu ngoogqirha, njengogqirha ongumKristu owayephila ngexesha likaYesu owayebizwa ngokuba nguLuka. (Kolose 4:14) Kodwa ke, asilwamkeli naluphi na unyango olungqubana nemigaqo yeBhayibhile. Ngokomzekelo, asilwamkeli utofelo-gazi, kuba iBhayibhile ayivumi ukuba kutyiwe igazi.—IZenzo 15:20, 28, 29.
Sekunjalo, siye sikhangelele thina kunye neentsapho zethu olona nyango lusemgangathweni olufumanekayo. Enyanisweni, iindlela zokunyanga ezonga igazi ezazenzelwe ukunceda amaNgqina xa egula, ngoku zisetyenziswa ukunceda bonke abantu. Kumazwe amaninzi, ngoku nabani na ogulayo unokukhetha ukuzibaleka iingozi eziza nokutofelwa igazi, ezinjengezifo ezisegazini, ukulwa kwenkqubo yokukhusela umzimba neempazamo ezenziwa ngoogqirha.
4 YINYANISO. Sikholelwa ukuba yonke iBhayibhile ‘iphefumlelwe nguThixo kwaye iyingenelo.’ (2 Timoti 3:16) Loo nto iquka iTestamente Endala neTestamente Entsha. Thina la macandelo eBhayibhile siwabiza ngokuthi ziZibhalo ZesiHebhere neZibhalo ZamaKristu ZesiGrike. Ngale ndlela sitsho siphephe ukwenza iinxalenye ezithile zeBhayibhile zibe ngathi ziphelelwe lixesha okanye azisasebenzi.
5 BUBUXOKI. Zininzi iinguqulelo esizisebenzisayo xa sifunda iBhayibhile. Kodwa ke, kwiilwimi efumaneka ngazo, siye sithande iNguqulelo Yehlabathi Elitsha YeZibhalo Ezingcwele ekubeni isebenzisa igama likaThixo, ichanile kwaye icacile. Masenze umzekelo ngokusetyenziswa kwegama likaThixo elithi Yehova. Kwintshayelelo yenye inguqulelo yeBhayibhile, kukho uludwe lwamagama abantu abayi-79 abaye bafak’ isandla ngandlel’ ithile ekuvelisweni kwayo. Ukanti, kwale Bhayibhile inye ayilifaki igama loyena Mbhali wayo—uYehova uThixo! INguqulelo Yehlabathi Elitsha yahlukile kuba iyalibuyisela igama likaThixo kwiindawo elalifumaneka kuzo kwimibhalo yokuqala. 2
6 BUBUXOKI. Sithi sakubona ukuba iinkolelo zethu azihambisani neBhayibhile, siyitshintshe indlela esiziqonda ngayo. Kude kudala ngaphambi kokuba siqalise ukuvelisa iNguqulelo Yehlabathi Elitsha YeZibhalo Ezingcwele ngo-1950, sasebenzisa iinguqulelo ezazikho saza sakhela iinkolelo zethu phezu kwazo ngendlela eyiyo.
7 BUBUXOKI. Ukushumayela kwethu kunceda abantu abaninzi ekuhlaleni. Baninzi abantu esiye sabanceda bakwazi ukoyisa izinto eziyingozi, ezinjengokusebenzisa kakubi iziyobisi notywala. Iiklasi zethu zokufundisa abantu ukufunda nokubhala zinceda amawaka abantu ehlabathini jikelele. Sikwanceda naxa kuhle iintlekele kwaye asincedi maNgqina odwa, sinceda nabangengawo. Siye sizame ukubathuthuzela abantu abangamaxhoba ngamaxesha anjalo. 3
8 BUBUXOKI. Silandela icebiso leBhayibhile elithi “hloniphani bonke abantu”—kungakhathaliseki ukuba bakholelwa ntoni. (1 Petros 2:17, Today’s English Version) Ngokomzekelo, nangona amaNgqina engamakhulu amawaka kwamanye amazwe, asiye sizame ukunyanzela abeepolitiki okanye amalungu epalamente ukuba abeke imiqathango okanye avale umsebenzi wezinye iinkonzo. Kananjalo asiye sigaye inkxaso yabantu ukuze kupasiswe imithetho eza kunyanzela abantu ukuba baphile ngemilinganiselo yethu okanye ngokweenkolelo zethu. Kunoko, siyabanyamezela abantu ngendlela nathi esithanda ukuba basinyamezele ngayo.—Mateyu 7:12.
Eli nqaku linenkcazelo ethathwe kwiwebhsayithi yethu, u-jw.org/xh. Ukuze ufumane okungakumbi, yiya kwindawo ethi INKCAZELO ENGAKUMBI NGATHI > IMIBUZO ABANTU ABAQHELE UKUYIBUZA.
^ 1.Ngenxa yaloo nto, thina asiluphikisi uphando olubonisa ukuba kusenokwenzeka ukuba umhlaba uneebhiliyoni zeminyaka ukho, njengabanye abathi bakholelwa kwindalo.
^ 2. Ikho enye into ebalasele ngayo iNguqulelo Yehlabathi Elitsha: Ayithengiswa. Ngenxa yoko, izigidi zabantu ziyakwazi ukufunda iBhayibhile ngolwimi lwazo lweenkobe. Ngoku iNguqulelo Yehlabathi Elitsha ifumaneka ngeelwimi ezimalunga neziyi-130. Unokuyifunda nakwi-intanethi ku-www.jw.org/xh.
^ 3. Enye indlela esiyisebenzisa ngayo iminikelo kukunceda amaxhoba eentlekele. (IZenzo 11:27-30) Ekubeni lo msebenzi usenziwa ngamatshantliziyo, imali iya kumsebenzi wokunceda, kungekhona ekuhlawuleni imivuzo.
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Yintoni Eyenziwayo Xa Kufundwa IBhayibhile?
Ehlabathini lonke, amaNgqina kaYehova anceda abantu ngokubafundisa iBhayibhile. Bukela indlela abenza ngayo.
Kutheni Sibizwa Ngokuba SingamaNgqina KaYehova?
Funda ngezizathu ezithathu ezibangela sisebenzise eli gama.


text:
IBhayibhile Iyabutshintsha Ubomi Babantu
INDODA eyakhula kabuhlungu yakwazi njani ukuba ngumyeni notata? Yintoni eyabangela ukuba ibhinqa elaliziphethe kakubi licoce ubomi balo? Khawuve ukuba bathini.
“Ndandiziva Ndingento Yanto.”—VÍCTOR HUGO HERRERA
UNYAKA WOKUZALWA: 1974
ILIZWE: CHILE
UBOMI BANGAPHAMBILI: NDANDIYINDLAMANZI
INDLELA ENDANDIKADE NDIPHILA NGAYO:
Ndazalelwa kwisixeko saseAngol, ummandla omhle wasemzantsi Chile. Andizange ndimbone nasemdudweni utata. Xa ndandineminyaka emithathu ubudala, umama wafuduka nam nomninawa wam saya kwikomkhulu, eSantiago. Sagob’ ityholo kwigumbi elincinane kwinkampu yabantu abangoodingindawo. Sasisebenzisa indlu yangasese kawonke wonke, amanzi sasiwakha kumbhobho wokucima umlilo.
Emva kweminyaka emithathu, urhulumente wasinika indlu encinane. Ngelishwa kubumelwane bethu kwakukho iingedle zeziyobisi, iindlamanzi, izaphuli-mthetho nonongogo.
Ngenye imini umama wadibana nenye indoda awathi watshata nayo ekugqibeleni. Utata wam wesibini wayenganxili hayi suka. Wayesibethel’ ugqirha nezicaka mna nomama. Ndandidla ngokuziba ndilile kanobom, ndinqwenela ukuba notata oza kundikhusela.
Nangona umama wayezijul’ ijacu ukuze asinyamekele, sasiziimpula zikalujaca. Sasilamba, maxa wambi sasilala sitye ubisi olungumgubo neswekile. Xa sifuna ukubukela umabonwakude sasidla ngokuzimela nomninawa wam siye kumbukela efestileni kwammelwane. Ngenye imini wasibhaqa laba ke liyaphela icham lokubukela umabonwakude.
Xa lo tata engaqhubi matakane—phofu ke yayinqabe okwezinyo le nkuku loo nto—wayedla ngokusithengela into esiwa phantsi kwempumlo. Ngenye imini wasithengela umabonwakude omncinane. Eso sesinye sezihlandlo endaziva ndonwabile.
Xa ndandineminyaka eli-12 ubudala ndafunda ukubhala. Emva konyaka ndaphuma esikolweni ndaza ndaqalisa ukusebenza. Emva komsebenzi ndandidla ngokuhamba nabantu abadala endandisebenza nabo siye emijuxuzweni sinxile size sitshaye neziyobisi. Akuzange kubekudala, ndaba yingedle yazo.
Xa ndandineminyaka engama-20 ubudala ndadibana noCati, ekugqibeleni satshata. Ekuqaleni, izinto zazihamba kakuhle, kodwa kwathi kusenjalo ndavukwa likakade. Imeko yam yaba mandundu. Ekugqibeleni ndabona ukuba ndiza kuphelela entolongweni okanye engcwabeni. Okubi nangakumbi kukuba, unyana wam uVíctor ndandimphilisa ubomi bentshontsho kanye njengam xa ndandiselula. Ndaba buhlungu, ndanomsindo, ndaziva ndingento yanto.
Malunga nowama-2001, ndatyelelwa ngamaNgqina kaYehova amabini waza uCati waqalisa ukufunda iBhayibhile nawo. Wandichazela izinto awayezifunda. Kuba ndandifuna ukwazi, nam ndaqalisa ukufunda iBhayibhile. Ngowama-2003, wabhaptizwa waba liNgqina likaYehova.
INDLELA EBUTSHINTSHE NGAYO IBHAYIBHILE UBOMI BAM:
Ngenye imini, ndafunda uRute 2:12, othi uYehova uyabavuza abo banokholo, abafuna inkuseleko kuye. Ndaqonda ukuba, ukuba ndenza utshintsho, ndinokumkholisa uThixo aze andivuze. Ndaphawula ukuba iBhayibhile iyakugxeka ukunxila. Amazwi akweye-2 kwabaseKorinte 7:1 andosela. Loo vesi isibongoza ukuba “sizihlambulule kuko konke ukudyobheka.” Ndohlukana nemikhwa emibi. Ekuqaleni, ndandidla ngokuba nephuku, kodwa uCati akazange ayeke ukundixhasa.
Ekugqibeleni ndayeka emsebenzini kuba yayinkulu ingcinezelo yokusela nokutshaya. Nangona ukungasebenzi kwakuthetha ukuphila ngemali encinane, kodwa loo nto yandinika ixesha elingakumbi lokufunda iBhayibhile. Ndaqalisa ngelo xesha ukwenza inkqubela. UCati akazange afune imali engaphezu kwaleyo ndandimnika yona, engazange andingcikive ngokungezi nemali eninzi. Ndibamba ngazibini ngokundixhasa kwakhe ngokunyaniseka.
Ndaqalisa ukukukhuthalela ukunxulumana namaNgqina. Andinceda ndabona ukuba nangona ndandingayanga esikolweni, uYehova uyawuxabisa umnqweno wam onyanisekileyo wokumkhonza. Uthando nomanyano olwalukwibandla lamaKristu layosela kanobomi intsapho yethu. Asizange silufumane uxolo kuyo nayiphi enye indawo. NgoDisemba 2004, nam ndabhaptizwa.
INDLELA ENDINGENELWE NGAYO:
Ndiye ndazibonela ngokwam ubunyaniso bamazwi kaYehova akuIsaya 48:17, apho athi: “Mna, Yehova, ndinguThixo wakho, Lowo ukufundisa okuyingenelo kuwe.” Umama nomntakwethu babethwa eluphondweni lutshintsho endalwenzayo kangangokuba ngoku nabo bafunda iBhayibhile. Kwanabamelwane, bayavuya kukubona indlela enditshintshe ngayo, kwaye nentsapho yethu yonwabe gqitha.
Ndinomfazi othanda uThixo ondijonga njengeqabane nomhlobo othembekileyo. Nangona ndingazange ndimbone nasemdudweni utata. IBhayibhile indifundisile indlela yokukhulisa oonyana bam abathathu yaye bayandihlonela. Okona kubaluleke nangakumbi, uYehova bambona njengoMntu wokwenene, bandithanda gqitha.
“Nangona ndingazange ndimbone nasemdudweni utata wam, iBhayibhile indifundisile indlela yokukhulisa oonyana bam abathathu”
Ndinombulelo ongazenzisiyo ngokuba nangona ndingazange ndikhule kakuhle, uYehova undinike ithuba lokuba ndonwabe.
“Ndaba Ngumntu Onephuku, Nophuma Silwe.”—NABIHA LAZAROVA
UNYAKA WOKUZALWA: 1974
ILIZWE: BULGARIA
UBOMI BANGAPHAMBILI: UMTHUBELEZISI WEZIYOBISI
INDLELA ENDANDIKADE NDIPHILA NGAYO:
Ndazalelwa eSofia, eBulgaria, kwintsapho efumileyo. Utata wayishiya intsapho yakowethu xa ndandineminyaka emithandathu ubudala. Yandothusa gqitha loo nto yaza yandophul’ umoya. Ndaziva ndilahliwe ndiliphokaphalala. Njengokuba ndandisiya ndikhula ezi mvakalelo zandenza ndaba ngumvukeli. Ndaba yintombazana enophuku nenguphuma silwe.
Xa ndandineminyaka eli-14 ubudala, ndaqhwesh’ ekhaya. Ndandidla ngokuba imali kamama ekatatomkhulu nomakhulu. Esikolweni ndandisoloko ndisenkathazweni ngenxa yephuku, ngenxa yoko, ndaya kwizikolo ezihlanu ezahlukeneyo kwiminyaka nje emihlanu. Kwiminyaka emithathu ngaphambi kokuba ndifumane idiploma yam, ndaqhawula esikolweni. Ndaphila ubomi obuvakalala ndaza ndayingedle yecuba nentsangu. Ndandinganxili ndandisiza ngasemnyango ndithanda nemijuxuzo. Ndaqalisa nokuthubelezisa iziyobisi. Ndandingakwazi ukuphila kwihlabathi elinganik’ ithemba nelinabantu abasokolayo. Ndandiphilela unamhlanje.
Ngo-1998, xa ndandineminyaka eli-24 ubudala, ndabanjelwa ukuthubelezisa iziyobisi kwisikhululo senqwelo moya eSão Paulo, eBrazil. Ndagwetywa iminyaka emine.
INDLELA EBUTSHINTSHE NGAYO UBOMI BAM IBHAYIBHILE:
Ngo-2000, amaNgqina kaYehova aqalisa ukutyelela intolongo endandivalelwe kuyo kanye ngeveki. Elinye lalo maNgqina uMarines wandiphatha kakuhle gqitha. Wandenza ndanomdla wokufunda iBhayibhile. Ekubeni ndandingazange ndive ngamaNgqina kaYehova, ndacela amanye amabanjwa ukuba akhe andityebisele ngawo. Into eyandothusayo kukuba, inkoliso yabantu endababuzayo abazange bathethe kakuhle ngawo. Elinye ibanjwa lathi ndingangena kuyo nayiphi na inkonzo kodwa ingabi ngamaNgqina kaYehova. Amazwi alo andenza ndafuna ukwazi okungakumbi; ndandifuna ukwazi ukuba kutheni bethiywe kangaka aba bantu. Ekugqibeleni ndafumanisa ukuba balunqulo lokwenyaniso. Emva koko, iBhayibhile ithi wonke ubani ozama ukulandela uYesu uya kutshutshiswa.—2 Timoti 3:12.
Ngelo xesha, ndandisebenza kwisakhiwo esilawula intolongo. Ngenye imini, ndafumana iibhokisi ezineeMboniselo noVukani! * abadala kwigumbi ekwakugcinwa kulo izinto. Ndazithatha ndaya nazo kwisisele sam ndaza ndaqalisa ukuzifunda. Okukhona ndizifunda ndaziva ngathi ngoxa ndisentlango engenamanzi ndisuke ndafumana iqula elinamanzi amnandi. Ekubeni ndandinexesha elininzi, ndandifunda iBhayibhile yonke imihla iiyure ngeeyure.
Ngenye imini ndabizwa eofisini. Ndandicinga ukuba ndiza kukhululwa, ndaqokelela imigodlwana yam, ndaza ndathi ndlela ntle kwamanye amabanjwa, ndagqotsa ukuya eofisini. Ukufika kwam, ndafumanisa ukuba kuvulwe ityala elitsha lokuba namaphepha obuxoki. Ngenxa yoko, ndagwetywa eminye iminyaka emibini.
Ekuqaleni, intliziyo yayilihlwili. Kodwa emva kweentsuku ezithile, ndaqonda ukuba le yayiyintsikelelo ngandlel’ ithile. Nangona ndandifunde izinto ezininzi eBhayibhileni, ndandisakunqwenela ukuthabathisa nobomi bam bangaphambili ndisakuphuma entolongweni. Ndandifuna ixesha elingakumbi ukuze nditshintshe.
Maxa wambi ndandivakalelwa kukuba uThixo akanakuze andamkele. Kodwa ke ndacamngca ngevesi ezinje ngeyoku-1 kwabaseKorinte 6:9-11. Ezo vesi zibonisa ukuba ngenkulungwane yokuqala Yexesha Eliqhelekileyo, wambi amaKristu ayengamasela, amanxila nabaphangi ngaphambi kokuba akhonze uYehova. Kodwa uYehova wawanceda atshintsha. Umzekelo wabo wandikhuthaza ngqitha.
Kwabalula ukwahlukana neminye imikhuba. Ngokomzekelo, kwabalula gqitha ukwahlukana neziyobisi. Kodwa ukwahlukana necuba kwaba ngumnqantsa. Ndalwa nawo ixesha elingaphezu konyaka ngaphambi kokuba ndiwoyise. Enye into eyandincedayo kukufunda ngezinto ezimbi ezenziwa licuba emntwini. Kodwa eyona nto yandinceda kakhulu yaba kukuzingisa ekuthandazeni kuYehova.
“Ndifumene uBawo wokwenene—ongasoze andilahle”
Njengoko ndandisondela kuYehova, ngokuthe ngcembe ndazoyisa iimvakalelo zokuziva ndingento yanto ezazibangelwe kukushiywa ngutata. Amazwi eNdumiso 27:10 andibetha eluphondweni. Loo vesi ithi: “Nokuba ubawo noma bangandishiya, Ke yena uYehova uya kundithabatha.” Ndaqonda ukuba ndifumene uBawo wokwenene—ongasoze andilahle. Ngoku ubomi bam bunenjongo. NgoAprili 2004, emva kweenyanga ezintandathu ndikhululwe entolongweni, ndabhaptizwa ndaba liNgqina likaYehova.
INDLELA ENDINGENELWE NGAYO:
Ngoku ndonwabile kuba ndohlukene nemikhwa eyenzakalisayo. Ndingumqabaqaba kunangokuya ndandiselula. Ndonwabile emtshatweni yaye ndinobuhlobo obusenyongweni noBawo wam wasezulwini, uYehova. Phakathi kwabanquli bakhe ndifumene, ootata, oomama, abantakwethu noodade abaninzi. (Marko 10:29, 30) Ndiyavuya kuba babona ukuba ndinokuba nguye umnquli kaYehova kwanangaphambi kokuba ndiyibone mna loo nto.
Maxa wambi, ndikhe ndonganyelwe ngumvandedwa ngenxa yezinto endandizenza. Kodwa ndiye ndithuthuzelwe kukwazi ukuba kwihlabathi elitsha elithenjiswa nguThixo, izinto zangaphambili ‘aziyi kunyuka zithi qatha entliziyweni.’ (Isaya 65:17) Okwangoku, izinto endiye ndatyhubela kuzo ziyandinceda ndibe novelwano kubantu abaneengxaki ezifana nezam. Ngaloo ndlela, ubomi bam bangaphambili buluncedo. Ngokomzekelo, xa ndisentsimini kuba lula ukuthetha nabantu abaziingedle zeziyobisi, iindlamanzi okanye izaphuli mthetho ngaphandle kokuba nekhethe. Ndiqinisekile ukuba, ukuba ndatshintsha ukuze ndikholise uYehova, nabani na angakwazi.
^ isiqe. 29 Apapashwa ngamaNgqina kaYehova.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Kuko oku awakutyhilelwayo uIsaya unyana ka-Amotsi ngokuphathelele uYuda neYerusalem:+
2 Kuya kuthi ke ekupheleni kwemihla+ intaba yendlu+ kaYehova imiselwe ngokuqinileyo encotsheni yeentaba,+ ize ngokuqinisekileyo ivelele ngaphezu kweenduli;+ kwaye ziya kuba ngumsinga ukuya kuyo zonke iintlanga.+
3 Ngokuqinisekileyo izizwana ezininzi ziya kuhamba zisithi: “Yizani,+ masinyuke siye entabeni kaYehova, endlwini kaTHIXO kaYakobi; asiyalele ngeendlela zakhe, ukuze sihambe emendweni wakhe.”+ Kuba kuya kuphuma umthetho eZiyon, nelizwi likaYehova eYerusalem.+
4 Ngokuqinisekileyo uya kugweba phakathi kweentlanga+ aze alungelelanise imicimbi+ phakathi kwezizwana ezininzi.+ Ziwakhande amakrele azo abe ngamakhuba nemikhonto yazo ibe zizikere zokuthena imithi.+ Uhlanga aluyi kuphakamisela uhlanga ikrele, zingayi kuphinda zifunde nemfazwe kwakhona.+
5 Owu bantu bendlu kaYakobi, yizani size sihambe ekukhanyeni kukaYehova.+
6 Kuba ubashiyile abantu bakho, indlu kaYakobi.+ Kuba bazele koko kuvela eMpuma,+ baqhelisela umlingo+ njengamaFilisti, yaye baphuphuma ngabantwana basemzini.+
7 Ilizwe labo lizaliswe yisilivere negolide, nobuncwane babo abunamda.+ Ilizwe labo lizaliswe ngamahashe, neenqwelo zabo azinamda.+
8 Ilizwe labo lizaliswe ngoothixo abangenaxabiso.+ Baqubuda kumsebenzi wezandla zabo, koko kwenziwe yiminwe yabo.+
9 Umntu wasemhlabeni uyaqubuda, nendoda iyathotywa, ngoko akunakwenzeka ukuba ubaxolele.+
10 Ngena eliweni uze uzifihle eluthulini ngenxa yokunkwantyisa kukaYehova, nokongama kwakhe okunobungangamsha.+
11 Amehlo anekratshi omntu wasemhlabeni amele athotywe, nokuphakama kwabantu kumele kuthotywe;+ yaye nguYehova yedwa omele abekwe phezulu ngaloo mini.+
12 Kuba yimini kaYehova wemikhosi.+ Iphezu kwakhe wonk’ ubani oziphakamisileyo naphezu kwakhe wonk’ ubani onyukileyo okanye othotyiweyo;+
13 naphezu kwemisedare yonke yaseLebhanon+ ephakamileyo nenyukileyo naphezu kwemithi yonke exandileyo yaseBhashan;+
14 naphezu kweentaba zonke eziphakamileyo naphezu kweenduli zonke ezinyukileyo;+
15 naphezu kweenqaba zonke eziphakamileyo naphezu kweendonga zonke ezinqatyisiweyo;+
16 naphezu kweenqanawa zonke zaseTarshishe+ naphezu kwezikhephe zonke ezinqwenelekayo.
17 Nekratshi lomntu wasemhlabeni limele lithotywe, nokuphakama kwabantu kumele kuthotywe;+ nguYehova kuphela omele abekwe phezulu ngaloo mini.+
18 Izithixo ezingenaxabiso ziya kudlula ngokupheleleyo.+
19 Yaye abantu baya kungena emiqolombeni yamawa nasemingxunyeni yothuli ngenxa yokunkwantyisa kukaYehova nokongama kwakhe okunobungangamsha,+ ekuphakameni kwakhe ukuze umhlaba wothuke.+
20 Ngaloo mini umntu wasemhlabeni uya kubaphosa koocwethe nasemalulwaneni oothixo bakhe besilivere abangenaxabiso noothixo bakhe begolide abangenaxabiso abamenzela bona ukuze aqubude kubo,+
21 ukuze angene emingxunyeni emaweni nasezimfanteni zeengxondorha, ngenxa yokunkwantyisa kukaYehova nokongama kwakhe okunobungangamsha,+ ekuphakameni kwakhe ukuze umhlaba wothuke.
22 Ngenxa yenu, myekeni umntu wasemhlabeni, ompefumlo yakhe isemathatheni akhe,+ kuba uyintoni na yena?+
Yithumele
Yithumele
Isaya 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Okwenzeka Ehlabathini
EUnited States
Suku ngalunye, abantu abangaphezu kwabayi-20 ababengamajoni eUnited States bayazibulala. Nyanga nganye, abantu abamalunga nabayi-950 abanyanyekelwa lisebe elinceda abo babengamajoni eUnited States, bazama ukuzibulala.
ETshayina
IChina Daily ithi: “Phantse isiqingatha samabhinqa aneminyaka engaphantsi kweyi-30 ashiye amakhaya ngenxa yokuphangela, aye akhulelwa engekatshati, ibe eli linani elikhulu labadlezane [baseTshayina] abangatshatanga xa lithelekiswa neleminyaka edluleyo.” Kanti kubonakala ngathi iTshayina iya “ikwamkela . . . ukuhlalisana.”
EGrisi
Isifo seengcongconi siphinde sayithwaxa iGrisi nakuba sasitshayelwe kweli lizwe ngo-1974. Kuthiwa le nto ibangelwa kukuwohloka kwezoqoqosho nokuncitshiswa kwemali esetyenziselwa ezonyango.
EIndiya
Uphando lubonisa ukuba nakuba izinto zitshintshile, i-74 pesenti yabantu ababuziweyo ikhetha ukubonelwa umntu eza kumtshata “kunokuzikhethela.” Okumangalisayo kukuba, i-89 pesenti ikhetha ukuhlala nezalamane zonke kunokuhlala nje nabazali nabantwana.
EItali
“ICawa [yamaKatolika] iyafadalala, eYurophu naseMerika. Amasiko ethu ashiywe lixesha, iicawa zethu zinkulu, baninzi abaphetheyo kodwa kukhal’ ibhungane kuzo, izambatho zethu zimbejembeje yaye senza izinto ngamatshamba. . . . ICawa yethu isemva ngeminyaka eyi-200.”